title: Aatto A. Liljeström

text: Liljeström sävelsi torvisoittokunnille ja mahdollisesti myös jousiorkestereille ainakin 89 suurempaa teosta. Hän sanoitti, sävelsi ja julkaisi "A. A. Lumme" -nimellä 1900-luvun alussa kupletteja. Liljeström sävelsi myös laulunäytelmiä, laulukuvaelmia, pienoisoopperoita ja ”hypike-pyörikkeitä” sekä toimitti ja kustansi nuottijulkaisuja. Liljeströmin nuottikokoelma siirrettiin Savonlinnan Soitannollisen Seuran varastoon vuonna 1952, ja se saattoi mahdollisesti tuhoutua tulipalossa 1960-luvulla. Tunnetuin Liljeströmin sävellyksistä on Severi Nuormaan sanoittama ”Kansalaismarssi”, joka oli vuoden 1968 "Täällä Pohjantähden alla" -elokuvan musiikkina.


title: Aatto A. Liljeström

text: Liljeström oli naimisissa vuodesta 1891 Martha Lydia Husson (1871–1944) kanssa.


title: Anna-Maija Aalto

text: Anna-Maija Aalto (12. elokuuta 1918 Helsinki – 4. heinäkuuta 1978 Helsinki) oli suomalainen taidemaalari. Hän suoritti ylioppilastutkinnon ja opiskeli taidealaa Helsingin yliopiston piirustussalissa ja Suomen Taideyhdistyksen piirustuskoulussa 1936–1941. Lisäoppia Aalto hankki ulkomaanmatkoillaan Tanskaan 1938 ja Saksaan 1939.


title: Anna-Maija Aalto

text: Aallon teoksia nähtiin ensi kerran omassa taidenäyttelyssä 1943 ja suomalaisissa jurynalaisissa yhteisnäyttelyissä Suomen Taiteilijaseuran näyttelyissä 1942, 1943, 1945–1951 sekä Nuorten näyttelyssä 1945 ja 1946. Suomen taideakatemian kolmevuotisnäyttelyyn hän osallistui 1950. Aalto saavutti viidennen palkinnon valtakunnallisessa taidekilpailussa 1944 ja toisen palkinnon 1946. Hänet hyväksyttiin Taidemaalariliiton jäseneksi.


title: Eino Aaltonen

text: Eino Niilo Aaltonen (15. lokakuuta 1906 Turku – 19. elokuuta 1960 Turku) oli suomalainen taidemaalari. Hän kävi seitsemän luokkaa lyseota ja suoritti taideopintoja Turun Taideyhdistyksen piirustuskoulussa 1928–1930. Lisäoppia hän hankki tekemällä opintomatkan Tukholmaan 1930.


title: Eino Aaltonen

text: Aaltosen teoksia oli ensi kerran esillä taidenäyttelyssä 1929 Turussa ja 1940 Helsingissä. Suomalaisiin yhteisnäyttelyihin hän osallistui muun muassa vuoden 1940 Nuorten näyttelyyn ja ulkomailla järjestettyihin suomalaisen taiteen näyttelyihin Oslossa Norjassa 1940 sekä Ruotsissa Tukholmassa 1940 ja Göteborgissa 1940. Vuonna 1933 Aaltoselle myönnettiin Dahlströmin apuraha. Hänen teoksiaan on hyväksytty Ateneumin taidemuseon ja Turun taidemuseon kokoelmiin. Aaltonen oli Turun taiteilijaseuran jäsen.


title: Kaaban musta kivi

text: Kaaban musta kivi (arab. "Al-Ḥajar al-Aswad") on Mekassa sijaitsevan Kaaban pyhäkön itäiseen seinään kiinnitetty, hopeisella kehyksellä koossa pidetty musta kivi. Kivi koostuu nykyisin kolmesta suuresta ja useasta pienestä palasta. Kaaban musta kivi on muslimeille tärkeä pyhiinvaelluskohde. Muslimin pyhiinvaellukseen kuuluu temppelin kiertäminen seitsemään kertaan ja mustan kiven suuteleminen tai koskettaminen mikäli mahdollista.


title: Kaaban musta kivi

text: Perinteisen islamilaisen näkemyksen mukaan Aadam sai kiven jouduttuaan lähtemään paratiisista. Kivi on musta, mutta islamilaisen tarinan mukaan se oli alun perin valkoinen ja muuttui sitä suudelleiden pyhiinvaeltajien syntien vuoksi mustaksi.


title: Kaaban musta kivi

text: Kivi on peräisin islamia edeltävältä ajalta. Alkuperältään se on ilmeisesti meteoriitti. Vaihtoehtoisena mahdollisuutena on esitetty, että kyseessä on Saudi-Arabian Rub’ al-Khaliin osuneen meteoriittitörmäyksen lasittamaa ainesta Wabarin (Al-Hadida) meteorikraaterista.


title: Faye Wong

text: Faye Wong (alk. Xià Lín; s. 8. elokuuta 1969) on kiinalainen laulaja-lauluntekijä ja näyttelijä, joka tunnetaan länsimaissa rooleistaan Wong Kar-wain elokuvissa "Chungking Express" ja "2046". Hänen viimeisin studioalbuminsa "To Love" vuodelta 2003 myi yli miljoona kappaletta Aasiassa ensimmäisen viikon aikana.


title: Faye Wong

text: Faye Wong ei esiintynyt julkisuudessa vuosina 2005–2009. Hänen paluukonserttinsa Kiinassa, Taiwanissa, Malesiassa ja Singaporessa vuosina 2010–2012 olivat suosittuja ja liput myytiin loppuun hetkessä. Tämän jälkeenkin Wong on pitänyt enimmäkseen taukoa esiintymisestä, eikä hän ole julkaissut uusia levyjä. Syyskuussa 2016 uutisoitiin, että seuraavan kerran Wong nähdään lavalla joulukuun lopulla Shanghaissa.


title: Faye Wong

text: Faye Wong lauloi uransa alussa kantonin kielellä, mutta hänen äidinkielensä on mandariini. Vuonna 1993 julkaistulla albumilla "Random Thoughts" Wong siirtyi perinteisistä kantonilaisista rakkauslauluista alternative-tyyliseen suuntaan. Levyllä kuuluu länsimaisten artistien kuten Björkin ja The Cranberriesin vaikutus. Tyylinvaihdos onnistui hyvin, ja Wongista tuli yksi Aasian menestyneimmistä naislaulajista. Hän oli myös ehdolla Hong Kong Film Awardin saajaksi vuonna 1995 roolistaan "Chungking Expressissä".


title: Faye Wong

text: Vuonna 1999 Wong esitti tunnuskappaleen ”Eyes on Me” videopelissä "Final Fantasy VIII".


title: Pala juustoa, tilkka viiniä

text: Pala juustoa, tilkka viiniä on vuosina 2007–2009 Sub-kanavalla esitetty ruokaohjelma, jonka pääosassa on Jyrki Tsutsunen. Ohjelmassa Tsutsunen kertoo kaiken oleellisen viineistä ja juustoista, sekä paljastaa viinivinkkien lisäksi myös parhaimmat juustoreseptinsä. Ohjelmassa nähdään myös viikoittain vaihtuva vieras maistelemassa viinejä.


title: Eino Rapp

text: Eino Rafael Rapp (26. tammikuuta 1902 Helsinki – 20. heinäkuuta 1953 Helsinki) oli suomalainen taidemaalari, jonka erikoisalaa olivat henkilö- ja maisemamaalaukset. Hän toimi myös koristetaiteilijana.


title: Eino Rapp

text: Eino Rappin vanhemmat olivat taidemaalari Alex Rapp ja Anette Rapp omaa sukua Ollila. Hän kävi viisi luokkaa Helsingin uutta yhteiskoulua ja opiskeli taidetta Taideteollisen keskuskoulun koristemaalausosastolla 1921–1924 ja Suomen Taideyhdistyksen piirustuskoulussa 1924–1926 sekä Helsingin yliopiston piirustussalissa 1944–1945. Lisäoppia Rapp hankki opintomatkoillaan Ruotsiin 1923, Viroon 1924, Latviaan 1924 ja Ranskaan 1929.


title: Eino Rapp

text: Rappin teoksia oli ensi kerran nähtävillä Helsingissä järjestetyssä taidenäyttelyssä 1923. Suomalaisissa yhteisnäyttelyissä hänen maalauksiaan oli esillä Suomen Taiteilijaseuran näyttelyssä 1923, 1926, 1928,1930, 1931, 1932, 1934, 1941, 1942, 1943, 1945, 1946 ja 1947. Hänen teoksiaan on valittu Ateneumin taidemuseon kokoelmiin ja Helsingin kaupungin kokoelmaan. Taiteilijantyönsä ohessa Rapp opetti taidealaa Taideteollisessa keskuskoulussa 1948–1953. Hän oli Taidemaalariliiton, Suomen Taidepiirtäjien Liiton, Suomen Koristetaiteilijoiden Liitto Ornamon ja Helsingin Taiteilija-Aseveljien jäsen. Eino Rapp ja koristetaiteilija E. Fagerlund palkittiin kolmannella palkinnolla Eduskuntatalon seinämaalauskilpailussa 1930.


title: The Party: Nature Morte

text: The Party: Nature Morte (kirjoitusasuna myös "The Party – Nature Morte" tai pelkästään "Party") on vuonna 1991 ensi-iltansa saanut Cynthia Beattin ohjaama ja käsikirjoittama saksalainen kokeellinen mustavalkoinen draamaelokuva, jonka pääosissa ovat Tilda Swinton, Féodor Atkine ja Lutz Weidlich. "The Party: Nature Morte" kertoo juppipariskunnasta, jonka parisuhde joutuu kriisiin.


title: The Party: Nature Morte

text: "The Party: Nature Morten" tuotantoyhtiöinä olivat Alert Film ja NFP. Elokuvan tuottajana oli Alfred Hürmer. "The Party: Nature Morte" sai ensi-iltansa Kanadassa Toronton elokuvajuhlilla 6. syyskuuta 1991. Saksassa elokuva sai ensi-iltansa Berliinin elokuvajuhlilla 14. helmikuuta 1992.


title: Yoshinori Ōsumi

text: Yoshinori Ōsumi (; s. 9. helmikuuta 1945 Fukuoka, Japani) on japanilainen solubiologi, joka on tutkinut melkein koko uransa hiivojen solubiologiaa. Hänen keskeisimmät löydöksensä liittyvät autofagosytoosin toimimiseen. Autofagosytoositutkimuksistaan Ōsumi palkittiin 2016 Nobelin fysiologian tai lääketieteen palkinnolla. Hänen työnsä ansiosta tutkijat ovat ymmärtäneet autofagosytoosin merkityksen solujen kierrätyksessä.


title: Yoshinori Ōsumi

text: Ōsumi syntyi Fukuokassa 1945. Hän aloitti 1963 opiskelut Tokion yliopistossa. Hän opiskeli ensin kemiaa, mutta siirtyi sitten molekyylibiologiaan. Ōsumi väitteli vuonna 1974 tohtoriksi, mutta hänen väitöskirjansa ei saanut hyvää arvosanaa eikä hän löytänyt valmistuttuaan töitä.


title: Yoshinori Ōsumi

text: Ōsumille ehdotettiin väitöskirjan jälkeisen tutkimustyön paikkaa Rockefeller-yliopistosta New Yorkista. Hän työskenteli Rockefeller-yliopistossa 1974–1977. Hän tutki ensin hiirten koeputkihedelmöitystä mutta siirtyi tutkimaan DNA:n replikaation aloittavaa mekanismia hiivoilla.


title: Yoshinori Ōsumi

text: Ōsumi palasi 1977 Tokion yliopistoon, jossa hän sai paikan dosenttina. Siellä hän alkoi tutkimaan hiivojen vakuoleita. Ōsumi löysi vakuoleista muun muassa uudenlaisen protonipumpun, V-ATPaasin.


title: Yoshinori Ōsumi

text: Ōsumista tuli vuonna 1988 apulaisprofessori, ja hän avasi myös oman pienen laboratorionsa. Hän päätti keskittyä siellä vakuoleissa tapahtuvaan proteiinien hajoamiseen. Ōsumi todisti, että hiivojen soluissa tapahtuu autofagosytoosia. Läpimurtotutkimus julkaistiin Journal of Cell Biology -lehdessä vuonna 1992. Ōsumi jatkoi seuraavaksi autofagosytoosiin liittyvien geenien tunnistamista, ja vuoden aikana hän löysi ensimmäiset autofagosytoosin keskeisimmät geenit. Hänen ryhmänsä tunnisti kaikkiaan 15 keskeistä geeniä.


title: Yoshinori Ōsumi

text: Ōsumi siirtyi vuonna 1996 professoriksi Perusbiologian kansalliseen instituuttiin, missä hän jatkoi hiivatutkimustaan. Hän havaitsi, että autofagosytoosin proteiinit koostuivat kuudesta funktionaalisesta ryhmästä. Ōsumin laboratoriossa aloitettiin myös samaan aikaan nisäkkäiden autofagosytoositutkimukset, ja yksi hänen oppilaistaan tutki kasveja. Näiden avulla tutkijat pystyivät päättelemään, että autofagosytoosi on säilynyt kaikilla kehittyneimmillä aitotumaisilla eläimillä.


title: Yoshinori Ōsumi

text: Ōsumista tuli 2009 Tokion teknillisen yliopiston professori. Siellä hän jatkoi soluelinten molekyylirakenteen tutkimusta autofagosytoosin aikana.


title: Yoshinori Ōsumi

text: Ōsumi on palkittu useasti uransa aikana. Japanissa hän on saanut muun muassa 2005 Fujihara-tiedeakatemian Fujihara-palkinnon, 2006 Japanin akatemian palkinnon, 2009 Asahi-palkinnon ja 2012 Kyoto-palkinnon.


title: Yoshinori Ōsumi

text: Nobelin fysiologian tai lääketieteen palkinnon Ōsumi sai vuonna 2016 autofagosytoositutkimuksistaan. Nobel-komitean mukaan Ōsumin löydökset ovat auttaneet ymmärtämään, miten solut kierrättävät ja kuinka tärkeä osa autofagosytoosi on nälkiintymiselle sopeutumisessa ja infektioon vastaamisessa.


title: Theia (planeetta)

text: Theia on oletettu protoplaneetta, jonka arvellaan törmänneen Maahan noin 4,5 miljardia vuotta sitten ja synnyttäneen Kuun. Theia törmäsi Maahan 150 miljoonaa vuotta aurinkokunnan synnyn jälkeen. Ilman törmäystä Theiasta olisi todennäköisesti tullut yksi planeetta muiden joukkoon.


title: Theia (planeetta)

text: Theian arvellaan olleen suunnilleen Mars-planeetan kokoinen. Koostumukseltaan Theia ilmeisesti muistutti Maata, sillä ne muotoutuivat samalla alueella. Useimmissa malleissa Kuusta arvioidaan olevan Theiaa noin 70–90 prosenttia ja Maata 10–30 prosenttia.


title: Theia (planeetta)

text: Planeetta on nimetty Theian, kreikkalaisen mytologian titaanin mukaan.


title: Hannes Kettunen

text: Hannes Kettunen (27. marraskuuta 1898 – 11. marraskuuta 1961) oli suomalainen laulaja. Hän levytti 1920- ja 1930-lukujen vaihteessa Homocord-orkesterin ja Dallapén solistina muun muassa tangon "Me kahvilassa istuttihin".


title: Hannes Kettunen

text: Kettunen opiskeli laulua Helsingissä ja hän kävi kanttori-urkurikoulun. Hän oli päätyökseen posti- ja lennätinlaitoksen palveluksessa ja hän toimi myös Oulunkylän kunnalliskodin kanttori-urkurina. Kettunen levytti Homocord-levymerkille iskelmiä muun muassa Dallapén solistina ja Columbia-levymerkille iskelmien lisäksi taidemusiikkia.


title: Esko Miettinen (arkkitehti)

text: Esko Miettinen (s. 1940) on suomalainen arkkitehti, graafinen suunnittelija ja tietokirjailija, joka tunnetaan rakennus- ja kaupunkisuunnittelutyönsä lisäksi opastejärjestelmien ja graafisen identiteetin kehittämisestä muun muassa Helsingin kaupungin liikennelaitokselle.


title: Esko Miettinen (arkkitehti)

text: Miettinen opiskeli Teknillisessä korkeakoulussa. Hän kiinnostui graafisesta suunnittelusta vietettyään ensimmäisen opiskeluvuotensa jälkeisen kesän Sveitsin Zürichissä, jossa hän näki paljon sveitsiläisen tyylin käyttögrafiikkaa. 1960-luvulla Miettinen toimi arkkitehti Ola Laihon kanssa perustamassaan G4-suunnittelutoimistossa, jossa hänen suurin projektinsa oli jo vuonna 1968 – 14 vuotta ennen metroliikenteen alkamista – aloitettu Helsingin metron opastejärjestelmähanke. Sen ohella Miettinen suunnitteli HKL:n nuolikuvioisen liikemerkin (1974) ja laati HKL:n yrityskuvakäsikirjan eli opastejärjestelmän ja muun viestinnän graafisen ohjeistuksen (1986) ajoneuvo-ja pysäkkikilpineen.


title: Esko Miettinen (arkkitehti)

text: Esko Miettisen 75-vuotispäivän kunniaksi hänen töistään pidettiin syyskuussa 2015 näyttely Helsingin Galleria Mondossa. Näyttelyssä oli esillä muun muassa HKL:n yrityskuvapaketti, kaupunkisuunnitteluprojekteja taustoineen, yksityistaloja eri maista sekä korjausrakentamista Suomesta, Saksasta ja Venäjältä.


title: Esko Miettinen (arkkitehti)

text: Miettinen myös laati valmiiksi Espoon Matinkylän asemakaavan Simo Järvisen aiemman työn pohjalta.


title: Nelsonin patsas

text: Nelsonin patsas on William Railtonin suunnittelema monumentti Lontoon Trafalgar Squarella. Se koostuu Edward Hodges Baileyn amiraali Nelsonia esittävästä patsaasta, pylväästä ja jalustasta. Sen rakentaminen aloitettiin vuonna 1840 ja se valmistui kolme vuotta myöhemmin.


title: Nelsonin patsas

text: Monumentin juurella on jalusta, jonka jokaisella sivulla on neliön muotoinen pronssinen reliefi, mitoiltaan 5,5 × 5,5 metriä. Ne ovat tehneet Musgrave Watson, William F. Woodington, John Ternouth ja John Edward Carew. Jalustan vierellä on neljä vuonna 1867 lisättyä pronssista leijonapatsasta, jotka on suunnitellut Sir Edwin Landseer. Graniittinen pylväs edustaa korinttilaista tyyliä. Itse patsas, jonka korkeus on 5,2 metriä, on hiekkakiveä. Sen on tehnyt Edward Hodges Bailey. Koko monumentin korkeus jalustan juuresta Nelsonin hattuun on 51,6 metriä.


title: My World 2.0

text: My World 2.0 on kanadalaisen laulajan Justin Bieberin ensimmäinen studioalbumi, joka julkaistiin 19. maaliskuuta 2010. Se on Bieberin kaksiosaisen esikoisalbumin toinen puolisko. Bieberin esikoisalbumin ensimmäinen puolisko, EP-levy "My World", julkaistiin marraskuussa 2009.


title: My World 2.0

text: Albumi nousi listaykköseksi Yhdysvaltojen Billboard 200 -listalla ja teki 16-vuotiaasta Bieberistä nuorimman miespuolisen sooloartistin Billboard 200 -albumilistan kärjessä sitten Stevie Wonderin vuoden 1963 ennätyksen.


title: Play Me Something

text: Play Me Something on vuonna 1989 ensi-iltansa saanut brittiläinen draamaelokuva, jonka on ohjannut Timothy Neat. Neat ja John Berger kirjoittivat elokuvan käsikirjoituksen. Elokuvan pääosia näyttelevät Berger, Tilda Swinton ja Hamish Henderson.


title: Play Me Something

text: "Play Me Somethingin" tuottajana oli Kate Swan ja tuotantoyhtiöinä olivat British Film Institute, Film Four International, Grampian Television ja Scottish Film Production Fund. Elokuva kuvattiin Barraigh’n saarella Skotlannissa ja Venetsiassa Italiassa syksyllä 1988. "Play Me Something" sai ensi-iltansa Berliinin elokuvajuhlilla 18. helmikuuta 1989. British Film Institute vastasi elokuvan teatterilevityksestä Isossa-Britanniassa vuonna 1989. "Play Me Something" voitti Barcelonassa Europa Prize -palkinnon vuonna 1989, ja elokuvaa pidetään nykyään mestariteoksena.


title: Play Me Something

text: "Play Me Something" sijoittuu Skotlannissa sijaitsevan Barraigh’n saaren lentokentälle, missä pieni ryhmä yksittäisiä ihmisiä odottaa viivästynyttä lentoa Glasgow’hun. Yksi paikallisista matkustajista, nimetön muukalainen (John Berger), alkaa kertoa kanssamatkustajilleen pitkää tarinaa Bruno-nimisen pohjoisitalialaisen maanviljelijän (Charlie Barron) viikonloppumatkasta Venetsiaan, missä tämä rakastuu Mariettaan (Lucia Lanzarini). "Play Me Something" kertoo niin muukalaisen kertoman Bruno-tarinan kuin kanssamatkustajienkin tarinat ennen kuin viivästynyt lento viimeinkin lähtee.


title: Kadonneet kirjaintyypit

text: Kadonneet kirjaintyypit, Suomalainen kirjainmuotoilu 1920–1985 on Markus Itkosen väitöskirja suomalaisesta typografisesta suunnittelusta. Teos ilmestyi 2012.


title: Kjell Bergqvist

text: Kjell Bergqvist (s. 23. helmikuuta 1953 Enskede-Årsta-Vantör, Tukholman lääni, Ruotsi) on ruotsalainen näyttelijä. Hän on käsikirjoittaja-ohjaaja Ulf Malmrosin luottonäyttelijä.


title: Kjell Bergqvist

text: 1990-luvulla Bergqvist näytteli useissa "Beck"-rikoselokuvissa päähahmo Beckin työparia Lennart Kollbergia.


title: Kjell Bergqvist

text: Elokuvassa "Hääkuvaaja" Bergqvist näytteli Jonny Björkiä. Vuonna 1997 hän näytteli kaksoisroolia kauhusarjassa "Chock". Vuonna 2001 Bergqvist sai Guldbagge-palkinnon pääroolistaan ruotsalais-tanskalaisessa komediasarjassa "A Summer Tale".


title: Kjell Bergqvist

text: Vuonna 2016 alkaneessa rikosdraamasarjassa "Nousuvesi" Bergqvist näyttelee toista päähahmoa Tom Stiltonia. Hän voitti vuonna 2016 roolistaan parhaan miespääosan esittäjän Kristallen-palkinnon.


title: Kjell Bergqvist

text: Yhteensä Bergqvist on esiintynyt lähes 90 elokuvassa ja televisiosarjassa. Useimmat niistä ovat päärooleja.Bergqvist oli vuosina 1988–2000 naimisissa vuoden 1984 Miss Universumin Yvonne Rydingin kanssa. Heillä on kaksi lasta. Vuonna 2004 Kjell Bergqvist meni naimisiin Karin Bergqvistin kanssa. Heillä on vuonna 2007 syntynyt poika.


title: Julia Ragnarsson

text: Julia Ragnarsson (s. 30. heinäkuuta 1992 Malmö, Ruotsi) on ruotsalainen näyttelijä.


title: Julia Ragnarsson

text: Ragnarsson on näytellyt muun muassa elokuvissa "Ikuistetut hetket", "Stockholm Stories", "Tillbaka till Bromma" sekä "". Hänellä oli myös rooli suositussa "Silta"-sarjassa. Vuonna 2016 Ragnarsson näytteli toista pääosaa rikossarjassa "Nousuvesi".


title: Egomania – Insel ohne Hoffnung

text: Egomania – Insel ohne Hoffnung on vuonna 1986 ensi-iltansa saanut Christoph Schlingensiefin ohjaama ja käsikirjoittama saksalainen kokeellinen draamaelokuva, jonka pääosia näyttelevät Udo Kier ja Tilda Swinton. Schlingensief tuotti elokuvan Wolfgang Schulten kanssa.


title: Egomania – Insel ohne Hoffnung

text: "Egomania – Insel ohne Hoffnung" kuvattiin Saksassa, Hampurin kaupungissa ja Schleswig-Holsteinin osavaltiossa, jossa elokuvaa kuvattiin Nordfrieslandin piirikunnan pienessä Langeneßin kunnassa. Hampurissa elokuvan kuvauspaikkana oli Speicherstadt. "Egomania – Insel ohne Hoffnung" sai ensi-iltansa Hofin elokuvajuhlilla Hofissa, silloisessa Länsi-Saksassa, 24. lokakuuta 1986. Elokuva sai laajemman teatteriensi-iltansa Länsi-Saksassa 20. toukokuuta 1987. Elokuva on julkaistu Saksassa DVD:lle 14. marraskuuta vuonna 2005.


title: The Protagonists

text: The Protagonists on vuonna 1999 ensi-iltansa saanut italialainen rikosdraamaelokuva, jonka on ohjannut Luca Guadagnino. Elokuva on Guadagninon ensimmäinen sekä englanninkielinen että pitkä elokuva. Guadagnino myös käsikirjoitti elokuvan oman tarinansa pohjalta, ja Francesco Marcucci toimi sovittajana. Elokuvan tuottajina olivat Fulvio Colombo ja Massimo Vigliar. Dokumentaariseen tyyliin toteutetun "The Protagonistsin" pääosassa on Tilda Swinton rikosetsivänä, joka johtaa italialaista kuvausryhmää.


title: The Protagonists

text:
"The Protagonists" kertoo italialaisesta kuvausryhmästä, joka lähtee Lontooseen tekemään dokumenttielokuvaa murhatapauksesta, joka tapahtui King’s Crossin alueella vuonna 1994. Kuvausryhmää johtaa rikosetsivä (Tilda Swinton), joka yrittää selvittää kuvausryhmän kanssa kyseistä järjetöntä murhaa, missä tekijöillä ei ollut motiivia ja uhri oli murhaajilleen tuntematon. Rikosetsivä ja kuvausryhmä alkavat kasata tapausta pala palalta haastattelemalla poliisia, uhrin perhettä ja ystäviä yrittääkseen ymmärtää teon julmuutta.
"The Protagonists" kuvattiin Lontoossa, ja sen tuotantoyhtiöinä olivat Surf Film, Medusa Film ja TELE+.


title: The Protagonists

text: "The Protagonists" sai ensi-iltansa Italiassa Venetsian elokuvajuhlilla 8. syyskuuta 1999. Venetsian elokuvajuhlilla elokuva sai erikoismaininnan FEDIC-palkinnon ja voitti FEDIC-erikoispalkinnon. Elokuva sai laajemman teatteriensi-iltansa Italiassa 10. syyskuuta 1999. "The Protagonists" esitettiin myös Lontoon elokuvajuhlilla marraskuussa 1999. Elokuvan levityksestä vastasi Medusa Distribuzione. "The Protagonists" on julkaistu Isossa-Britanniassa DVD:lle.


title: Azerbaidžan kesäolympialaisissa 2016

text: Azerbaidžan osallistui vuoden 2016 Rio de Janeiron kesäolympialaisiin joukkueella, jonka 56 urheilijaa osallistuivat 18 eri lajiin. Maa saavutti kisoissa 18 mitalia, joista yksi oli kultainen, seitsemän hopeisia ja kymmenen pronssisia.


title: Azerbaidžan kesäolympialaisissa 2016

text: Lipunkantajana avajaisissa toimi Teymur Mammadov. Lipunkantajana loppujuhlallisuuksissa toimi Haji Aliyev.


title: Haapasalo Goes America

text: Haapasalo Goes America on vuonna 2014 Nelonen-kanavalla esitetty viihdeohjelma, jonka pääosassa on Ville Haapasalo. Ohjelmassa Haapasalo matkustaa Yhdysvaltoihin tutustumaan paikallisiin ihmisiin ja kulttuuriin.


title: Kadonnutta aikaa etsimässä (elokuva)

text: Kadonnutta aikaa etsimässä (; myös lyhemmin "Remembrance of Things Fast") on vuonna 1994 ensi-iltansa saanut John Mayburyn ohjaama ja käsikirjoittama brittiläinen kokeellinen tragikoominen taide-elokuva, jonka pääosissa ovat Tilda Swinton ja Rupert Everett. "Kadonnutta aikaa etsimässä" tarkastelee homoseksuaalien elämäntapaa niin homo- kuin heteroseksuaalien näkökulmasta ja ivaa median vaikutusta nyky-yhteiskuntaan.


title: Kadonnutta aikaa etsimässä (elokuva)

text: "Kadonnutta aikaa etsimässä" tehtiin noin 37 000 dollarin budjetilla, ja sen rahoittivat Arts Council of Great Britain ja Channel Four Films. Chiara Menage oli elokuvan tuottajana. "Kadonnutta aikaa etsimässä" sai ensi-iltansa Berliinin elokuvajuhlilla Saksassa helmikuussa 1994. Elokuva kiersi monia elokuvajuhlia, etenkin HLBT-elokuvajuhlia, muun muassa Lontoossa, New Yorkissa, Los Angelesissa ja Chicagossa. John Maybury voitti Berliinin elokuvajuhlilla Teddy-palkinnon ja Los Angeles Film Critics Associationin parhaan kokeellisen tai independent-elokuvan Douglas Edwards -palkinnon vuonna 1994.


title: Nioh

text: Nioh (, ) on Team Ninjan toimintaroolipeli, joka on julkaistu 7. helmikuuta 2017 PlayStation 4 -pelikonsolille, sekä tietokoneille.


title: Nioh

text: Peli sijoittuu 1600-luvun Japaniin, ja sen tarinassa on yhdistetty Japanin historiaa, japanilaista perinnettä ja kansantarinoita. Pelissä pelataan William Adams -nimisellä englantilaisella merirosvolla, joka haaksirikkoutuu Japanin rannikoille, kouluttautuu siellä samurai-sotilaaksi ja alkaa taistella yokaiksi kutsuttuja demonivoimia vastaan.


title: Nioh

text: E3 2018 -tapahtumassa paljastettiin tulossa oleva jatko-osa "Nioh 2".


title: Nioh

text: Peliä on verrattu From Softwaren "Dark Souls" ja "Bloodborne" -peleihin kokemuspisteiden keräämisessä ja tason nollautumisessa. Lisäksi mainitaan pelin olevan riittävästi erilainen jotta se kantaa omillaan, mainiten muun muassa erilaiset "asennot" () taistelumekaniikan osana. Tämän lisäksi taistelumekaniikkaa monipuolistaa entisestään kattava asevalikoima ja niiden uniikit liikkeet ja liikesarjat.


title: Nioh

text: Pelin kehitys alkoi vuonna 2004 13 vuotta ennen julkaisua.


title: Nioh

text: Pelin varhaisesta versiosta kerrottiin sen olevan nimellä "Oni" ja perustuvan Akira Kurosawan kesken jääneeseen käsikirjoitukseen.


title: Nioh

text: Peli on ollut kehityksessä eri muodoissa eri osastoilla kunnes Team Ninja vastaanotti sen kehitystyön 3-4 vuotta ennen julkaisua.


title: Nioh

text: Peli on myynyt yli miljoona yksikköä ja on Koei Tecmon menestynein tuote länsimarkkinoilla.


title: Nioh

text: Pelin lisäosat:


title: Nioh

text: IGN antoi pelille 9.6/10 arvostelussa.


title: Nioh

text: GameSpot antoi pelille 9/10 arvostelussa.


title: Friendship’s Death

text: Friendship’s Death on vuonna 1987 ensi-iltansa saanut brittiläinen tieteisdraamaelokuva, jonka on ohjannut ja käsikirjoittanut Peter Wollen. Rebecca O’Brien tuottaman elokuvan pääosissa ovat Tilda Swinton ja Bill Paterson.


title: Friendship’s Death

text: "Friendship’s Death" -elokuvan kuvaukset alkoivat 1. joulukuuta 1986. Elokuvaa kuvattiin Ammanin kaupungissa Jordaniassa ja Englannissa. Elokuvan tuotantoyhtiöinä olivat British Film Institute, Channel Four Films ja Modelmark. "Friendship’s Death" sai ensi-iltansa Britanniassa 17. elokuuta 1987. Elokuvan Britannian teatterilevityksestä vastasi British Film Institute. "Friendship’s Death" esitettiin myös Toronton elokuvajuhlilla 16. syyskuuta 1987 ja Berliinin elokuvajuhlilla 14. helmikuuta 1988. Elokuva sai Yhdysvaltain ensi-iltansa New Yorkin uusien ohjaajien ja elokuvien elokuvajuhlilla 25. maaliskuuta 1988. Seuraavana vuonna elokuva pääsi Yhdysvalloissa rajoitettuun teatterilevitykseen, josta vastasi Gavin Films.


title: Friendship’s Death

text: Vuonna 1970 naisandroidi (Tilda Swinton) lähetetään Maahan viestinviejäksi, jonka tehtävänä on vedota ihmiskunta elämään rauhassa. Hänet oli tarkoitus lähettää Yhdysvaltoihin Massachusetts Institute of Technologyn teknilliseen korkeakouluun Cambridgen kaupunkiin varoittamaan ihmiskuntaa sen tulevasta itsetuhosta, mutta hän joutuukin Ammanin kaupunkiin, keskelle Jordanian sisällissotaa. Lähellä oleva brittiläistoimittaja Sullivan (Bill Paterson) tulee tuntemattoman naisen avuksi, kun tämä löydetään harhailemasta keskellä taisteluvyöhykettä ilman henkilötodistusta tai passia. Sullivan vie naisen turvaan hotellihuoneeseensa, missä nainen kertoo Sullivanille olevansa Friendship-niminen robotti, joka on lähetetty kaukaiselta planeetalta hieromaan rauhaa ihmisten välille. Sullivan ei ole varma uskoako naisen tarinaa vai ei, mutta hän pitää Friendshipin erikoista maailmankatsomusta mielenkiintoisena. He alkavat tarkastella ja avata ihmisyyttä eri näkökulmista pitkien ja oivaltavien keskustelujen kautta.


title: The Punisher (televisiosarja)

text: The Punisher on yhdysvaltalainen Steve Lightfootin luoma Netflix-tilausvideopalvelussa esitettävä televisiosarja, joka perustuu Marvel Comicsin Tuomari-sarjakuvahahmoon. Sarja sijoittuu Marvel Cinematic Universeen (MCU), jakaen tarinallisen jatkumon sen elokuvien ja muiden televisiosarjojen kanssa, ja on "Daredevilin" spin-off. Sarjaa tuottavat Marvel Television, ABC Studios ja Bohemian Risk Productions, Lightfootin toimiessa showrunnerina.


title: The Punisher (televisiosarja)

text: Sarja keskittyy Frank Castleen / Tuomariin, joka pyrkii puhdistamaan Hell’s Kitchenin rikollisuudesta kuolettavin keinoin. Jon Bernthal palaa "Daredevilistä" tuttuun rooliinsa sarjan pääosassa. Sarjassa näyttelevät myös Ben Barnes, Amber Rose Revah, Jason R. Moore ja Deborah Ann Woll. Heidän näyttelijäkaartiin kuuluvat ensimmäisellä tuotantokaudella Ebon Moss-Bachrach, Daniel Webber, Paul Schulze, Michael Nathanson, Jaime Ray Newman sekä toisella tuotantokaudella Josh Stewart, Floriana Lima ja Giorgia Whigham. Fox tilasi pilottijakson Tuomariin keskittyvästä televisiosarjasta vuonna 2011, mutta projekti ei kulkenut eteenpäin ja vuonna 2012 hahmon elokuvaoikeudet palasivat Marvelille. Kesäkuussa 2015 Bernthal valittiin hahmon näyttelijäksi "Daredevilin" toiselle tuotantokaudelle. Spin-off -sarjan "The Punisher" kehittäminen aloitettiin tammikuussa 2016, ennen kyseisen tuotantokauden julkaisua. Huhtikuussa 2016 Marvel ja Netflix tilasivat sarjan ja vahvistivat Bernthalin paluun rooliinsa sekä ilmoittivat Lightfootin valinnasta sarjan showrunneriksi. Kuvaukset alkoivat New Yorkissa lokakuussa 2016 ja päättyivät huhtikuussa 2017.


title: The Punisher (televisiosarja)

text: "The Punisher" julkaistiin Netflixissä 17. marraskuuta 2017. Joulukuussa 2017 sarjalle tilattiin toinen tuotantokausi, joka julkaistiin 18. tammikuuta 2019.


title: The Punisher (televisiosarja)

text: Ensimmäisellä tuotantokaudella Frank Castle, jonka New Yorkin asukkaat tuntevat nyt nimellä ”Tuomari” tämän kostettua perheensä kuolemasta vastuussa oleville henkilölille, päätyy ratkaisemaan häntä ja perhettäänkin suuremman salaliiton arvoitusta. Toisella tuotantokaudella hiljaista elämää viettänyt Castle päätyy palaamaan Tuomariksi joutueessaan selvittämään mysteeriä, joka liittyy Amy Bendixiin kohdistuneeseen murhayrityksen.


title: The Punisher (televisiosarja)

text: Lokakuussa 2011 ABC Studios myi Tuomariin perustuvan sarjan käsikirjoituksen Foxille, joka päätti toteuttaa sarjalle pilottijakson. Tunnin mittainen jakso toimisi aloituksena sarjalle, jossa NYPD-etsivä Frank Castlen "alter ego on omankädenoikeuden edustaja, joka etsii oikeutta tuomioistuimen ulkopuolelta." Ed Bernero oli kiinnitetty vastaavaksi tuottajaksi, mutta toukokuussa 2012 projekti ei ollut kulkenut eteenpäin. Vuoden kuluttua hahmon oikeudet palasivat Lionsgatelta takaisin Marvelille. Kesäkuussa 2015 Jon Bernthalin julkistettiin olevan valittu näyttelemään Frank Castlea Netflix-sarjan "Daredevilin" toisella tuotantokaudella. Kyysessä oli ensimmäinen useista Marvel Televisionin ja ABC Studiosin toteuttamista Netflix-sarjoista, muiden sarjojen keskittyessä Jessica Jonesiin, Luke Cageen ja Rautanyrkkiin ja johtaessa ajan myötä Puolustajista kertovaan minisarjaan.


title: The Punisher (televisiosarja)

text: Tammikuussa 2016, ennen "Daredevilin" toisen tuotantokauden julkaisua, spin-off -sarja "The Punisher" oli "hyvin varhaisessa kehitysvaiheessa", ja sille etsittiin showrunneria. Sarja keskittyisi Bernthalin esittämään Castleen ja sitä kuvailtiin yksittäiseksi sarjaksi, joka ei liity "The Defendersiin" tapahtumiin johdattaviin sarjoihin. Marvel Televisionin johtaja ja vastaava tuottaja Jeph Loeb vihjaili, ettei Marvel Television ollut aloittanut spin-offin kehittämistä, vaan keskittyi sillä hetkellä toteuttamaan ""Daredevilin" toisen tuotantokauden 13parasta jaksoa", mutta sanoi "En koskaan yritä lannistaa kanavaa katsomasta hahmojamme ja rohkaisemasta meitä tekemään lisää...Jos niin hyvin käy, että kirjoittaminen, ohjaus ja näyttelijä saavat ihmiset haluamaan nähdä enemmän kyseistä henkilöä, hienoa." Loeb kertoi kuukausi myöhemmin, että raportit mahdollisesta spin-offista olivat "jotain mitä ihmiset spekuloivat, eivätkä mitään mitä oikeasti tapahtui."


title: The Punisher (televisiosarja)

text: Huhtikuussa 2016 Netflix tilasi virallisesti "The Punisherille" täyden 13 jakson tuotantokauden, vahvistaen Bernthalin olevan mukana projektissa ja nimittäen Steve Lightfootin vastaavaksi tuottajaksi ja showrunneriksi. Loeb, Cindy Holland ja Jim Chory Toimivat myös vastaavina tuottajina. Toinen tuotantokausi tilattiin joulukuussa 2017.


title: The Punisher (televisiosarja)

text: Bernthal valittiin Castlen näyttelijäksi kesäkuussa 2015 "Daredevilin" toiselle tuotantokaudelle, ja hänen vahvistettiin huhtikuussa 2016 palaavan rooliinsa omaan spin-off -sarjaansa. Saman vuoden syyskuussa Ben Barnes valittiin tuntemattomaan rooliin. Seuraavan kuukauden aikana kuvauspaikalta otetuista kuvista selvisi, että Deborah Ann Woll palaisi "Daredevilistä" tuttuun rooliinsa Karen Pagena, Barnesin paljastaessa roolihahmonsa olevan Billy Russo, ja Ebon Moss-Bachrachin sekä Amber Rose Revahin liittyessä näyttelemää Mikroa ja Dinah Madania. New York Comic-Conissa, Bernthal vahvisti Wollin roolin sarjassa. Lokakuun lopussa Marvel julkisti sarjan loput näyttelijät: Daniel Webber näyttelee Lewis Walcottia, Jason R. Moore Curtis Hoylea, Paul Schulze Rawlinsia, Jaime Ray Newman Sarah Liebermania ja Michael Nathanson Sam Steinia. Elokuussa 2017 Shohreh Aghdashloon paljastettiin näyttelevän Farah Madania, Dinahin äitiä.


title: The Punisher (televisiosarja)

text: Helmikuussa 2018 Josh Stewartin, Floriana Liman ja Giorgia Whighamin raportoitiin liittyneen toisen tuotantokauden näyttelijäkaartiin John Pilgrimin, Krista Dumontin ja Amy Bendixin rooleissa. Toukokuussa 2018 paljastettiin, että Corbin Bernsen ja Annette O’Toole näyttelevät Anderson ja Eliza Shultzia.


title: The Punisher (televisiosarja)

text: Kuvaukset alkoivat Brooklynissä, New Yorkissa 3. lokakuuta 2016. Lisäkuvaukset toteutettiin Astoriassa, Queensissä.


title: The Punisher (televisiosarja)

text: Huhtikuussa 2017 Tyler Bates paljastettiin "The Punisherin" säveltäjäksi, sävellettyään aiemmin "Guardians of the Galaxyn" ja "Guardians of the Galaxy Vol. 2":n. ”Päästäkseen Tuomarin mielen synkkiin kulmiin,” Bates soitti ”enemmän rikkinäistä bluesia” kitaralla, jota oli täydennetty talkbox-tehosteilla ja muilla ”kitaran äänillä”. Bates kommentoi tyyliä sanomalla, ”[Tällaisen musiikin] karkeat reunat ja rikkinäinen luonne jättävät paljon tilaa tunteille ja mielenkiintoisille väreille – ja hieman asennetta. Muussa tapauksessa se ei ole idean täydennetty ilmaisu. Siinä on pimeyttä, jota hyödynnän erittäin mielelläni.”


title: The Punisher (televisiosarja)

text: "The Punisher" on katsottavissa suoratoistopalvelu Netflixissä, kaikilla alueilla, joissa se on saatavilla. Ensimmäisen kauden kaikki 13 jaksoa julkaistiin samanaikaisesti 17. marraskuuta 2017, jotta ihmiset voisivat katsoa useampia jaksoja peräkkäin; se on ollut muidenkin Netflix-sarjojen suosittu katsomistapa. Toinen tuotantokausi tullaan julkaisemaan 18. tammikuuta 2019.


title: Taikuusperäinen ennustaminen

text: Taikuusperäinen ennustaminen on ennustamisen laji, jossa ennusteet vedetään taikurin hatusta tai muulla vastaavalla metodilla.


title: Taikuusperäinen ennustaminen

text: Useat ennustusmenetelmät ovat liittyneet erilaisiin luonnonilmiöihin. Ennustusmenetelmät voidaan jaotella usealla tavalla. Vuonna 1619 englantilainen okkultisti Robert Fludd luetteli kahdeksan erilaista menetelmää. Nämä olivat kiromantia, fysionomia, geomantia, genethlialogia, profetia (nykymuodossa kanavointi), "Ars memoria" (joka oli eräänlainen muistamiskeino) ja viimeisenä "Pyramidum scientia". Nykyään nimettyjä menetelmiä on noin 140. Ennustamiseen liittyy käsitys siitä, mistä lähteestä tulevaisuutta koskeva tieto saadaan. Eräs vanha luokittelutapa on niin sanotut ”olemuksen tikapuut”, joiden ylimmät puolat ovat taivaassa ja alimmat helvetissä. Ihmiskunta jää tikapuiden keskikohtaan. Menetelmät jaoteltuina ylimmästä alimpaan ovat: Taivaalla näkyviä ilmiöitä kuten tähdenlentoja sekä kuun- ja auringonpimennyksiä on varhaisina aikoina pidetty merkkeinä tärkeistä tapahtumista. Näille on laitettu suuri painoarvo, koska niiden on nähty olevan jumalten aikaansaannosta. Taivaallisista asioista ennustamiseen voidaan lukea muun muassa astrologia, meteoromantia eli erilaiset sääilmiöistä tehtävät ennustukset sekä oneiromantia eli unista ennustaminen, koska unien on uskottu olevan jumalten lähettämiä viestejä.


title: Taikuusperäinen ennustaminen

text: Elementit ovat yksi okkultismin tärkeistä periaatteista, ja erilaiset luonnonvoimien haltijat ovat tyypillisiä etenkin pakanallisille uskonnoille. Tulesta ennustamista kutsutaan pyromantiaksi, ilmasta ennustamista aeromantiaksia, vedestä ennustamista hydromantiaksi ja maasta ennustamista geomantiaksi. Näistä neljästä lajista on olemassa lukuisia erilaisia muunnoksia, kuten lyknoskopia, amenoskopia, pegomantia tai halomantia. Maasta ennustamisen menetelmät liittyvät yleensä maahan heitettäviin esineisiin kuten kiviin tai luihin.


title: Taikuusperäinen ennustaminen

text: Ihmiskunta sijoitetaan uskonnollisessa ja okkulttisessa ajattelussa eräänlaiseen keskipisteeseen. Ihmisessä on nähty mikrokosmos eli vastaavuus makrokosmokselle, ja siksi on ajateltu että ihmisen fyysisestä olomuodosta voidaan päätellä paitsi persoonallisuuteen, myös yksilön tulevaisuuteen liittyviä asioita. Tähän ennustamisen lajiin kuuluvat erilaiset ihmisten fysiologiset piirteet, kuten kasvojen piirteet tai kämmenen muodot ja uurteet. Tähän liittyviä ennustamisen lajeja ovat muun muassa palmistria, karomantia ja alun perin ennustusmenetelmänä käytetty frenologia.


title: Taikuusperäinen ennustaminen

text: Kirjaimista ja sanoista ennustaminen voi yksinkertaisimmillaan olla eräänlainen ”onnenpyörä”, jota pyöräyttämällä osoitin pysähtyy tiettyyn kohtaan. Helppo menetelmä on myös bibliomantia, jossa avataan Raamattu tai muu kirja satunnaisesta kohdasta. Grammatomantialla voidaan tarkoittaa esimerkiksi ouija-lautaa, jota käytetään usein spiritistisissä istunnoissa. Numeroista ennustamiseen liittyvät muun muassa nopan heittäminen ja numerologia, jossa sanoista ja kirjaimista lasketaan numero- tai lukuarvoja. Myös erilaiset symbolit voi lukea kuuluvaksi tähän ryhmään. Kortit kuten tarot ovat suosittuja ennustusvälineitä, ja myös riimuja on käytetty ennustamisessa.


title: Taikuusperäinen ennustaminen

text: Eläimistä ennustamiseen kuuluvat muun muassa alektromantia, jossa kukko laitetaan jyvistä tehdyn ympyrän sisälle, jossa jokaisen jyvän kohdalla on kirjain. Kukon nokkimista jyvistä voidaan siten muodostaa sanoja. Ikthyomantiassa tarkkaillaan kalojen liikkeitä vedessä, kun niille heitetään ruokaa. Ailuromantiassa (myös felidomantia) käytetään kissoja ennakoimaan tulevaisuuden tapauksia, varsinkin säätä. Yksi vanhimmista ennustusmuodoista on eläinten sisälmyksistä ennustaminen. Tätä harjoittivat muun muassa antiikin Rooman haruspeksit.


title: Taikuusperäinen ennustaminen

text: Floromantia eli kukista ennustaminen on menetelmä, jossa nypitään kukasta terälehdet yksi kerrallaan. Samalla luetellaan vaihtoehtoja (kuten rakastaa – ei rakasta), ja tulos on se vaihtoehto joka osuu viimeisen terälehden kohdalle. Muita kasveista ennustamisen mentelmiä ovat muun muassa teen tai kahvin poroista ennustaminen eli tasseomantia.


title: Taikuusperäinen ennustaminen

text: Kivistä ennustamisen tunnetuin muoto lienee kristallipallosta ennustaminen eli krystallomantia. Nykyisin useille tuttu metallin avulla ennustamisen muoto on uudenvuoden meno, jossa sulaa tinaa kaadetaan vesiastiaan, ja jähmettyneestä muodosta tulkitaan tulevan vuoden tapahtumia. Katoptromantiassa ennustamiseen käytetään peiliä.


title: Taikuusperäinen ennustaminen

text: Henkien tai demonien kutsuminen eli manaaminen on eräs vanhastaan tunnettu keino salattujen tietojen saamiseen. Useimmissa menetelmissä täytyy tietää tarkkaan kutsuttujen henkien nimet sekä esimerkiksi kuun tai muiden planeettojen liikkeistä riippuvat ajat, jolloin manaaminen voidaan suorittaa. Useissa grimoireissa on listattu erityisesti sellaisia demoneja, joiden on tiedetty olevan taitavia tulevaisuutta koskevissa tiedoissa.


title: Taikuusperäinen ennustaminen

text: Kuolleiden manaamista kutsutaan nekromantiaksi, vaikka termi viittaakin ruumiiden käyttämiseen apuna ennustamisessa. Tulevaisuutta koskevan tiedon hankkimiseen kuolleilta kutsutaan myös skiomantiaksi. Ehkä tunnetuin esimerkki skiomantiasta on kertomus Raamatun kuningas Saulista, joka pyysi noitaa manaamaan esiin profeetta Samuelin hengen.


title: Taikuusperäinen ennustaminen

text: Suomalaiset ovat ennustaneet monilla tavoilla. Säätä on ennustettu luonnossa esiintyvistä merkeistä, kuten säätilan, lumen määrän, marjojen määrän ja monien muiden tekijöiden avulla. Eräs sään ennustamiseen käytetty väline on katolle tai katonrajaan asetettu puupalkki, jonka muutokset säätilan mukaan tulkittiin merkeiksi tulevasta säästä.


title: Taikuusperäinen ennustaminen

text: Sään ohella kuolema on ollut yleinen ennustuksen kohde. Kuoleman toivottiin tapahtuvan yllätyksettömästi, jotta siihen voitiin varautua ja tässä enteet toimivat hyvänä apuna. Esimerkiksi eläinten poikkeava käytös, kalman väen kohtaaminen, kummalliset äänet tai varjosielun näkeminen olivat tyypillisiä lähestyvän kuoleman enteitä. Unet olivat myös yleinen ennustamisen muoto, ja kuolemaa enteili mm. hampaan irtoaminen suusta tai uuden rakennuksen rakentaminen.


title: Taikuusperäinen ennustaminen

text: Arpominen tarkoitti alun perin enneiden, tulevien tai salattujen asioiden ennustamista, jonka suoritti arpoja, noita tai tietäjä arpakannuksen tai muun esineen avulla. Arvottaessa lausuttiin arpasanat eli tietty arpomiseen liittyvä loitsu.


title: Taikuusperäinen ennustaminen

text: Eräs käytetty tapa oli pärepuikoista ennustaminen. Siinä valmistettiin aluksi kourallinen puupuikkoja, joihin jokaiseen tehtiin oma merkki. Arpasanoja lausuen joukosta valittiin yksi puikko, jonka merkistä pääteltiin tapahtumien kulku. Muita arpomistapoja oli terälehtien irti nykäisy päivänkakkarasta. Terälehdille oli etukäteen annettu eri merkitys. Sulatettua tinaa saatettiin valaa veteen ja ennustaa valun muodoista. Myös viinan helmeilystä ja kahvinporoista voitiin ennustaa.


title: Taikuusperäinen ennustaminen

text: Kalevalassa Pohjolan emäntä neuvoi Pohjan piikaa arpomisessa. Kyläilemään tulevien vieraiden asia voitiin ennustaa panemalla pihlajaisia puita tuleen. Jos puista vuoti vettä, niin Pohjolassa saatiin elää rauhassa. Jos puista vuoti verta, niin sota oli tulossa. Jos puut vuotivat mettä, niin saapuvat vieraat olivat kosijoita.


title: Taikuusperäinen ennustaminen

text: Nuoret ja naimattomat ovat katsoneet uudenvuodenyönä ”onnenpeilistä” merkkejä tulevasta puolisosta. Rauhallisen huoneen pöydälle mieluummin mustalle liinalle, tai jos mahdollista kuolinliinalle, oli asetettu vastakkain kaksi peiliä, jotka muodostivat päättymättömän peilikäytävän. Peilien molemmille puolille sytytettiin kynttilät. Voitiin myös laittaa toiselle puolelle viinilasi ja toiselle vesilasi. Siitä, kumman puolelta sulhanen tuli esille, voitiin päätellä, oliko hän juoppo.


title: RN Ermanno Carlotto

text: RN Ermanno Carlotto () oli Regia Marinan eli Italian kuningaskunnan laivaston tykkivene.


title: RN Ermanno Carlotto

text: Alus tilattiin Shanghaista Shanghai Dock and Engineering Companyltä. Sen köli laskettiin maaliskuussa 1914 ja alus laskettiin vesille 19. kesäkuuta 1918. Se otettiin palvelukseen 1. maaliskuuta 1921.


title: RN Ermanno Carlotto

text: Alus aloitti vuonna 1921 palveluksensa Kiinassa. Seuraavana vuonna Italia lähetti Kiinan kiristyneen tilanteen vuoksi alueelle risteilijät "Calabrian" ja "Libian". Alusten saavuttua Tientsiniin osastoon liittyivät "Sebastiano Caboto" ja "Ermanno Carlotto".


title: RN Ermanno Carlotto

text: Italian antauduttua liittoutuneille aluksen miehistö upotti aluksensa 9. syyskuuta 1943 Shanghaissa. Japanilaiset internoivat aluksen miehistön. Japanilaiset nostivat aluksen 15. lokakuuta ja se siirrettiin Mitsubishin Kiangnanin telakalle korjattavaksi ja varustettavaksi. Se liitettiin 1. marraskuuta keisarillisen Japanin laivastoon tykkiveneenä nimellä "Narumi", jolloin alus liitettiin osaksi Sasebon laivastoaluetta ja se kuului osaksi Jangtsen erityistukikohtaosastoa Kiinassa. Alus siirrettiin 5. marraskuuta Kiinan aluelaivastoon Jangtsen alakuoksun vartiostoon.


title: RN Ermanno Carlotto

text: Aluksen tykit siirrettiin maihin alkuvuodesta 1945, jolloin ne asennettiin maalinnakkeisiin. Se antautui Shanghaissa 1945 sotatoimien päättyessä. Se luovutettiin Kiinalle, joka liitti sen laivastoonsa nimellä "Kian Kun". Kommunistit valtasivat aluksen 1949 ja sen myöhemmistä vaiheista ei ole tietoa.


title: Porin Taide- ja Taideteollisuusyhdistys

text: Porin Taide- ja taideteollisuusyhdistyksen ensimmäinen kokoontuminen pidettiin 2. helmikuuta 1907. Yhdistyksen ensimmäinen kokous pidettiin 14. lokakuuta 1907, ja se asetti tavoitteekseen herättää Porissa kuvaamataiteen ja taideteollisuuden harrastusta sekä innostusta niiden harjoittamiseen. Yhdistys järjestää erilaisia tapahtumia, näyttelyitä, retkiä ja kursseja. Lisäksi se tukee erityisesti paikallisia taiteilijoita. Yhdistyksellä on säätiöity taidekokoelma, jota säilytetään Satakunnan Museossa.


title: Porin Taide- ja Taideteollisuusyhdistys

text: Porin Taide- ja taideteollisuusyhdistys perustettiin Suomen suuriruhtinaskunnan ollessa autonominen osa Venäjän keisarikuntaa. Yhdistyksen perustaminen liittyi tarpeeseen tukea kansallista kulttuuria. Vuonna 1908 painetuissa säännöissä todetaan, että kuvataiteen ja taideteollisuuden harrastusta pyrittäisiin edistämään toteuttamalla vuosittain julkinen, pääasiassa kotimaisten taiteilijoiden teosten ja taideteollisuustuotteiden näyttely. Töistä lunastettaisiin mahdollisuuksien mukaan osa yhdistyksen järjestämää arvontaa varten ja osa suunnitteilla olleeseen, myöhemmin perustettavaan taidekokoelmaan. Porin Taide- ja Taideteollisuusyhdistys järjesti ensimmäisinä vuosikymmeninään useita taidenäyttelyitä: muun muassa Akseli Gallen-Kallelan piirustuksia oli esillä teollisuuskoulun tiloissa vuonna 1908, Suomen Taideyhdistyksen kokoelmanäyttely pidettiin 1910 ja Wilho Sjöströmin näyttely 1914. Yhdistyksen vuosinäyttely järjestettiin yhdessä Gösta Stenmanin taidesalongin kanssa vuonna 1919, ja Ilja Repinin näyttely pidettiin palokunnan talolla vuonna 1922. Vuonna 1924 yhdistys antoi Porin kaupunginvaltuustolle lausunnon taideosaston järjestämiseksi Satakunnan Museoon. Toiminnan ensimmäiset kaksi vuosikymmentä huipentuivat juhlanäyttelyyn Cygnaeuksen koululla, jonne kerättiin 175 teosta 90 taiteilijalta porilaisten kodeista. 1930-luvulla käynnistyi yhteistyö Turun taiteilijaseuran kanssa, jonka jäsenistä koostuneen Pro Arte -ryhmän näyttelyitä pidettiin yhdistyksen vuosinäyttelyinä.


title: Porin Taide- ja Taideteollisuusyhdistys

text: Yhdistys vastaanotti pian perustamisensa jälkeen ensimmäisen lahjoituksen suunniteltuun taidekokoelmaan, kun Emil Cedercreutz lahjoitti sille veistoksensa Sisilialainen paimenpoika. Ensimmäisten vuosikymmenten taidehankinnoista ei ole tietoja yhdistyksen papereissa, mutta vuonna 1930-luvulla kerrotaan kokoelmasta, jota säilytettiin kaupunginkirjastossa ja osin Naisliiton huoneistossa. Vuonna 1932 kokolma siirrettiin Junneliuksen palatsin kellarikerrokseen, jossa se oli avoinna yleisölle kahdesti viikossa klo 14–16. Vuonna 1929 porilainen kauppias Hjalmar Widbom testamenttasi Porin Taide- ja Taideteollisuusyhdistykselle 300 000 markkaa taidemuseon aikaansaamiseksi Poriin. Vuonna 1932 päätettiin sijoittaa puolet varojen korkotuloista taideostoihin, jolloin kokoelman kartutus vauhdittui. Vuonna 1933 tilattiin Eero Snellmanilta pitkäaikaisen puheenjohtaja E. A. Lydeckenin muotokuva. Vuonna 1935 yhdistyksen jäsen, taiteilija Hemmi Koivuniemi luetteloi taidekokoelman teokset, joita oli yhteensä 31 kappaletta. Toisen maailmansodan syttymisen jälkeen vuonna 1939 Junneliuksen palatsissa ollut, kotiseutuyhdistykseltä käyttöön saatu tila tarvittiin sotilaalliseen käyttöön. Jo 1937 yhdistys oli tiedustellut Satakunnan Museolta mahdollisuutta sijoittaa kokoelmansa museon tiloihin näytteille. Tilanahtaudesta kärsinyt museo ei voinut suostua pyyntöön, mutta seuraavana vuonna museon johtokunta ilmoitti, että kokoelmalle oli varattu tilat tulevasta museorakennuksesta. Sodan sytyttyä taidekokoelma jouduttiin kuitenkin siirtämään Satakunnan Museon vanhoihin tiloihin. Lisäksi taidekokoelmaa oli yleisön nähtävillä vuosina vuodesta 1939 aina 1950-luvulle saakka Porin kaupunginkirjastossa. Kokoelmaan kuuluu teoksia muun muassa taiteilijoilta Elin Danielson-Gambogi, Johannes Takanen, Viktor Malmberg, Albert Gebhard, Alpo Sailo, Lennart Segerstråle, Vilho Sjöström, Into Linturi ja J. R. Ekelund.


title: Porin Taide- ja Taideteollisuusyhdistys

text: Vuonna 1947 yhdistys lupautui mukaan museotalohankkeeseen Satakunnan Museon johtokunnan pyynnöstä. Ehtona oli näyttelysalin sekä toimisto- ja arkistohuoneen osoittaminen uudesta rakennuksesta taidekokoelmaa varten. Summa oli 500 000 markkaa, mutta hanke raukesi. Satakunnan Museo ilmoitti vuonna 1960 tarvitsevansa kaikki tilat omaan käyttöönsä, ja Porin Taide- ja taideteollisuusyhdistyksen kokoelma siirrettiin museon varastoon. Siirron myötä Porissa menetettiin ainut jatkuvasti esillä ollut taidenäyttely, jota oli käytetty myös koulujen kuvaamataidon opetuksessa. Yhdistyksen toiminta oli alkanut hiipua 1950-luvulla. Vuonna 1971 yhdistyksen toiminta päätettiin jäädyttää toistaiseksi. Samana vuonna järjestettiin vielä lähes koko taidekokoelman, eli 52 teosta esitellyt näyttely Satakunnan Museossa. Vuonna 1979 yhdistys herätettiin jälleen henkiin. Kahta vuotta aiemmin Porin Saskiat ry oli muistuttanut yhdistyksen kokoelman olemassaolosta toteuttamalla siitä näyttelyn. Lisäksi taidemuseon rakentamista tukeneen Porin taidemuseon kannatusyhdistyksen kokouksessa alettiin pohtia Taide- ja Taideteollisuusyhdistyksen ja sen omistaman kokoelman tulevaisuutta. Mielipiteet yhdistyksessä vaihtelivat, mutta kokoelma päätettin säilyttää yhdistyksen omistuksessa. Satakunnan Museo oli yhä halukas säilyttämään kokoelmaa, lisäksi yhdistys halusi säilyttää sen omistuksessaan. Myöhemmin taidekokoelma säätiöitiin.


title: Porin Taide- ja Taideteollisuusyhdistys

text: Yhdistyksen toiminnan elvyttyä se järjesti runsaasti tapahtumia ja luentoja. Näyttelytiloiksi vakiintuivat Satakunnan Museo ja Poriginal Galleria.


title: Porin Taide- ja Taideteollisuusyhdistys

text: Tärkeimmät näyttelyt ja tapahtumat:


title: Porin Taide- ja Taideteollisuusyhdistys

text: 1978 – Porin Saskioiden näyttely yhdistyksen kokoelmasta, 34 teosta.


title: Porin Taide- ja Taideteollisuusyhdistys

text: 1982 – 75-vuotisjuhlanäyttely Porin taidemuseossa


title: Porin Taide- ja Taideteollisuusyhdistys

text: 1983 – Taidekokoelman -näyttely SYP:n näyttelytiloissa


title: Porin Taide- ja Taideteollisuusyhdistys

text: 1984 – Olavi Jalkasen muistonäyttely Porin taidemuseossa – Kokoelma -näyttely Porin päivän aikaan kirjastossa – Piirrä piha -näyttely SYP:n näyttelytiloissa


title: Porin Taide- ja Taideteollisuusyhdistys

text: 1985 – Suunnittele koru -kilpailun näyttely kirjastossa – Kuvanveistokurssin parhaita töitä esillä kirjastossa – Omasta kokoelmasta naisten muotokuvia -näyttely Porin kauppaoppilaitoksella


title: Porin Taide- ja Taideteollisuusyhdistys

text: 1986 – Kokoelma -näyttely Poriginal galleriassa


title: Porin Taide- ja Taideteollisuusyhdistys

text: 1987 – Arte Fabrili -näyttely Satakunnan museossa


title: Porin Taide- ja Taideteollisuusyhdistys

text: 1988 – Käytä – Tag i bruk, uutta suomalaista taidekäsityötä -näyttely Poriginal galleriassa


title: Porin Taide- ja Taideteollisuusyhdistys

text: 1990 – Raumakuuskajakarilounaistuulta 14/MS -näyttely Satakunnan Museossa


title: Porin Taide- ja Taideteollisuusyhdistys

text: 1991 – Taidemessut Porin kauppaoppilaitoksella – Neljän naisen -taideteollisuusnäyttely Porin taidekoululla


title: Porin Taide- ja Taideteollisuusyhdistys

text: 1992 – Puukulta -näyttely Satakunnan museossa – Kokoelmanäyttely Puukulta -näyttelyn yhteydessä – Kulta-ajan kuvia kotien kätköistä -näyttely Porin raatihuoneella


title: Porin Taide- ja Taideteollisuusyhdistys

text: 1993– Kulta-ajan kuvia kotien kätköistä -näyttely Porin raatihuoneella – Körtit -näyttely Porin raatihuoneella – Joulu -näyttely Suomen pankin tiloissa


title: Porin Taide- ja Taideteollisuusyhdistys

text: 1994 – Aila Hossin näyttely Kotikivet Poriginal galleriassa – Tilkkumaailma -näyttely Antinkatu 11.


title: Porin Taide- ja Taideteollisuusyhdistys

text: 1995 – Ars Karhulinna95 -näyttely


title: Porin Taide- ja Taideteollisuusyhdistys

text: 1997 – Pekka Mannerin Muotoja puusta -näyttely – 90-vuotisjuhlanäyttely


title: Porin Taide- ja Taideteollisuusyhdistys

text: 1999 – Seitsemän taitajaa Satakunnasta -näyttely Poriginal galleriassa


title: Porin Taide- ja Taideteollisuusyhdistys

text: 2001 – Fiskarsin käsityöläiset, muotoilijat ja taiteilijat -näyttely Poriginal galleriassa


title: Porin Taide- ja Taideteollisuusyhdistys

text: 2004 – Kokoelma -näyttely Porin raatihuoneella


title: Porin Taide- ja Taideteollisuusyhdistys

text: 2005 – Paola Suhonen ja Sirkka Könönen -näyttely Poriginal galleriassa


title: Porin Taide- ja Taideteollisuusyhdistys

text: 2006 – Yllin kyllin -näyttely Poriginal galleriassa


title: Porin Taide- ja Taideteollisuusyhdistys

text: 2007 – Yhdistyksen 100-vuotisjuhlanäyttely ”Suomalainen tuoli” Satakunnan museossa tehtiin yhteistyössä Satakunnan museon ja Taideteollisen korkeakoulun kanssa.


title: Porin Taide- ja Taideteollisuusyhdistys

text: 2008 – Kenkäsuunnittelija Minna Parikan näyttely ”Muotoilun kevytkenkäisyys”pidettiin AP-Design Galleriassa Nortamonkadulla.


title: Porin Taide- ja Taideteollisuusyhdistys

text: 2009 – Näyttely- ja myyntitapahtuma ”Vanhasta uutta” Rakennuskulttuuritalo Toivossa. Mukana oli 18  käsityöläistä, jotka tekivät tuotteensa kierrätysmateriaalista.


title: Porin Taide- ja Taideteollisuusyhdistys

text: 2010 – Kilpailu-, näyttely- ja myyntitapahtuma ”Makeaa taidetta” monitoimitalo Mikaelsgårdenissa Porissa. Tapahtuman yhteydessä oli kaikille avoin kilpailu parhaimmasta ja makeimmasta täytekakusta. Tapahtuman


title: Porin Taide- ja Taideteollisuusyhdistys

text: yhteydessä oli myyntinäyttely, jossa oli kutsuttujen paikallisten taiteilijoiden tekemiä teoksia näyttelyn teemasta.


title: Porin Taide- ja Taideteollisuusyhdistys

text: 2011 – Yhdistys osallistui Satakunta UNICEF-maakunta 2011-teemavuoteen myyntinäyttelyllään ”Taidelehmillä apua Afrikan koululaisille”. Yhdistys oli kutsunut 40 satakuntalaista taiteilijaa mukaan hyväntekeväisyystempaukseen, jossa myytiin taiteilijoiden kuvittamia pienoislehmiä siten, että osa tuotosta lahjoitettiin UNICEFille.


title: Porin Taide- ja Taideteollisuusyhdistys

text: 2012 – Näyttelyn ”Murros” suunnittelua ja valmistelua Satakunnan museon Pienessä Kammarissa porilaisesta taide- ja kulttuurielämästä 1930 luvulla. Näyttelyn pohjana olivat Porin Taide- ja Taideteollisuussäätiön kokoelman 1930-luvun teokset.


title: Porin Taide- ja Taideteollisuusyhdistys

text: 2013 – Yhdistyksen joulupuoti oli auki lähes koko joulukuun Appelqvistin talossa Porissa. Myyntitapahtumassa oli kutsuttujen taiteilijoiden ja kädentaitajien töitä, ja se järjestettiin yhdessä  Konttuuri-projektin väen kanssa.


title: Porin Taide- ja Taideteollisuusyhdistys

text: 2014 – Yhdistys osallistu Satakunnan puutarhaseuran Piha- ja puutarhamessuille teemalla ”Taide puutarhassa”. Professori Maunu Häyrinen luennoi yhdistyksen kutsumana ja yhteistyössä Porin taidemuseon kanssa aiheista ”Puutarha taiteessa” ja ”Taide puutarhassa” taidemuseolla.


title: Porin Taide- ja Taideteollisuusyhdistys

text: 2015 – Yhdistys järjesti Rakennuskulttuuritalo Toivossa Porissa virkkuri Molla Millsin vetämät virkkaustyöpajat.


title: Porin Saskiat

text: Porin Saskiat ry on vuonna 1959 perustettu yhdistys. Sen tavoitteena on edistää ja tukea kuvataiteita, kehittää jäseniensä taiteen tuntemusta ja tukea satakuntalaisia taiteilijoita. 2000-luvulla toiminnassa on painotettu nuorten taiteilijoiden tukemista vuosittain haettavalla näyttelystipendillä. Apurahoja jaetaan myös Satakunnassa pitkään vaikuttaneille taiteilijoille.


title: Porin Saskiat

text: Yhdistys järjestää jäseniltoja, luentotilaisuuksia sekä taideretkiä. Vuodesta 1981 on järjestetty Akseli Gallen-Kallela -juhlaa. Tilaisuus on avoin yleisölle. Se on saskiavuoden päätapahtuma, jossa julkistetaan stipendien saajat. Juhlassa on myös asiantuntijan pitämä taide-esitelmä.


title: Porin Saskiat

text: Porin Saskia ry:n perustava kokous pidettiin 26.4.1959 Akseli Gallen-Kallelan syntymäpäivänä. Mallina käytettiin Helsingin Saskioilta saatuja sääntöjä. Porin Saskia oli järjestyksessä seitsemäs Saskia-yhdistys Suomessa (Helsingin Saskia perustettiin 1948, Tampereen 1954, Turun 1955, Hämeenlinnan 1957 ja Jyväskylän 1958). Yhdistys perustettiin tilanteessa, jossa Porin taidenäyttelytoiminta oli hiljentynyt ja näyttelytiloista oli puutetta. Porin Saskia asetti tehtäväkseen kuvaamataiteen harrastuksen edistämisen "järjestämällä ns. hyvän taiteen näyttelyitä siten ohjaamalla harrastusta oikeaan suuntaan" ja näyttelytilojen aikaansaamisen Poriin "pyrkimyksenä mahdollistaa sekä paikkakunnallisen että ulkopuolisen taiteen esittely". Kolmantena tavoitteena oli "Porin taiteilijaseuraan kuuluvien, vaikeuksiin joutuneiden taiteilijoiden ja heidän omaistensa tukeminen henkisesti ja aineellisesti". Vuonna 1962 sääntöjä muutettiin, ja taiteilijoiden tukitoiminta ulotettiin koskemaan Satakunnan alueen taiteilijoita ja heidän omaisiaan.


title: Porin Saskiat

text: 1980-luvun lopulta lähtien Porin Saskiat järjesti vuosittain Poriginal-galleriassa stipendiaattinäyttelyitä, jotka ovat esitelleet lahjakkaita nuoren polven taiteilijoita ja palkinneet vanhemman polven paikallisia taiteilijoita.


title: Önkkörin kanava

text: Önkkörin kanava on avokanava Oulujärvessä. Se erottaa Kajaanin kaupunkiin kuuluvan Käkisaaren mantereesta. Kanavan ovat kaivaneet venäläiset sotilaat tai sotavangit 1600-luvulla tai 1700-luvun alussa. Nykyisin kanava on kasvanut umpeen kulkukelvottomaksi. Sen ruoppaamista on suunniteltu pitemmän aikaa, ja viimeisimmän suunnitelman mukaan työt aloitetaan todennäköisesti 2018. Työ tehdään useassa otteessa, jotta suojellut lajit pääsisivät välillä etsimään uusia paikkoja.


title: Samu Salo

text: Samu Salo on Insinööriliiton (IL) puheenjohtaja. Salo valittiin IL:n puheenjohtajaksi toukokuussa 2016 Hämeenlinnassa pidetyssä liiton edustajakokouksessa. Puheenjohtajavaalissa Salo voitti vastaehdokkaana olleen Pekka Liimataisen äänin 54-19.


title: Samu Salo

text: Salo on valmistunut tuotantotalouden amk-insinööriksi Seinäjoen ammattikorkeakoulusta vuonna 2000. Insinööriliiton hallituksessa hän on ollut marraskuusta 2011 lähtien. Helsingin Insinöörien puheenjohtajaksi Salo valittiin vuoden 2014 alusta.


title: Eve Kopli

text: Eve Kopli on virolainen laulaja, äänialaltaan sopraano. Hän aloitti uransa viulistina, joksi hän opiskeli Urmas Vulpin johdolla Viron musiikkiakatemiassa. Valmistumisensa jälkeen hän muutti vuonna 2003 Sveitsiin opiskelemaan keskiaikaisen musiikin ja renessanssimusiikin laulua Schola Cantorum Basiliensisissa, jossa häntä opettivat Kathleen Dineen ja Dominique Vellard. Lauludiplominsa Kopli sai kesäkuussa 2007.


title: Eve Kopli

text: Kopli esiintyy säännöllisesti eri puolilla Eurooppaa monien varhaisen musiikin yhtyeiden, kuten Huelgas Ensemblen kanssa. Hän on kuitenkin laulanut tuoreempaakin musiikkia. Hän on myös levyttänyt.


title: Proguaniili

text: Proguaniili eli klorguanidi tai kloroguanidi (CHNCl) on biguanideihin kuuluva orgaaninen yhdiste. Yhdistettä voidaan käyttää lääketieteessä malarian estolääkityksenä. Proguaniili on WHO:n julkaisemalla tärkeimpien lääkeaineiden listalla.


title: Proguaniili

text: Proguaniili on aihiolääke ja metaboloituu ihmisen maksassa vaikuttavaksi triatsiinirakenteiseksi yhdisteeksi. Proguaniili vaikuttaa inhiboimalla malarialoisioiden dihydrofolaattireduktaasia, minkä seurauksena malarialoisioiden tarvitseman foolihapon biosynteesi estyy. Yhdiste on tehokas erityisesti loision kehittyviä yksilöitä vastaan. Proguaniilia käytetään lähinnä malarian estolääkityksenä yhdessä klorokiinin tai atovakonin kanssa. Lääkitys aloitetaan muutama päivä ennen matkan alkua ja kestää noin viikon ajan matkan päättymisen jälkeen. Lääkkeen korkean hinnan vuoksi se on yleensä käytössä vain matkan ollessa lyhytkestoinen.


title: Proguaniili

text: Proguaniili on yleisesti erittäin hyvin siedetty lääkeaine. Suurina annoksina haittavaikutuksia voivat olla pää- ja vatsakipu, huonovointisuus, ripulointi, ihottuma ja unettomuus.


title: Proguaniili

text: Proguaniilia valmitetaan p-kloorianiliinista ja disyandiamidista, jotka reagoivat ensimmäisessä vaiheessa p-kloorifenyylidisyandiamidiksi. Tämä välituote reagoi toisessa vaiheessa isopropyyliamiinin kanssa proguaniiliksi.


title: The Seldom Seen Kid

text: The Seldom Seen Kid on brittiläisen alternative rock -yhtye Elbow’n neljäs studioalbumi, joka julkaistiin 17. maaliskuuta 2008. Albumi debytoi Britannian albumilistalla sijalla 5.


title: The Seldom Seen Kid

text: "The Seldom Seen Kid" sai hyvin positiivisen vastaanoton ja se voitti Mercury Prize -palkinnon.


title: Varsinais-Suomen Viro-keskus

text: Varsinais-Suomen Viro-keskus (viroksi "Edela-Soome Eesti-keskus") on Turun seudulla toimiva Viron ystävien yhdistys. Se perustettiin 1994 alueen eri Viro-yhdistysten yhteistyöfoorumiksi. Sen ensimmäinen puheenjohtaja oli Markku Lehtonen. Vuonna 2002 tehtävään valittiin Harri Raitis ja vuonna 2007 Armas Lahoniitty.


title: Varsinais-Suomen Viro-keskus

text: Yhdistyksen jäsenmäärä tällä hetkellä on noin 500. Yhdistys järjestää kulttuuritapahtumia, osallistuu Suomen ja Viron välisiin EU-projekteihin, järjestää neuvontapalveluja Varsinais-Suomessa asuville virolaisille sekä toimii Viron kunniakonsulin Keijo Virtasen toimistona Turussa. Viro-keskus osallistuu näkyvästi Turun kulttuuritapahtumiin, esim. jokakesäisiin Keskiaikaisiin markkinoihin. Vuonna 2014 perustettiin Viro-keskuksen osaksi Eestlaste klubi erityisesti alueen virolaisia palvelemaan.


title: Varsinais-Suomen Viro-keskus

text: Toiminnan keskus on Turun Vanhalla suurtorilla sijaitseva Konttori, jota johtaa Viro-keskuksen toiminnanjohtaja Kirsi Äyräs.


title: FIRE (FInnish Reflection Experiment)

text: FIRE on Geologian tutkimuskeskuksen (GTK) sekä Helsingin yliopiston seismologian laitoksen ja Oulun yliopiston geofysiikan osaston ja Sodankylän geofysikaalisen observatorion heijastusseisminen luotaushanke, joka toteutettiin yhteistyössä Venäjän valtionyhtiö Spetsgeofysikan kanssa vuosina 2001–2004. FIRE-linjat käsittävät yhteensä yli 2100 kilometriä heijastusluotausprofiileja, jotka leikkaavat Suomen kallioperän tärkeimmät pääyksiköt. FIRE-luotausten budjetti oli noin 17 miljoonaa euroa, josta suurin osa rahoitettiin Venäjän Suomen velan kompensaatio-ohjelman puitteissa, jossa Neuvostoliiton aikaista velkaa lyhennettiin tieteellisillä laitteilla ja palveluilla.


title: FIRE (FInnish Reflection Experiment)

text: FIRE-luotauslinjoja on neljä. FIRE 1 ja 2 leikkaavat Etelä- ja Keski-Suomen kallioperän koillisesta lounaaseen ja FIRE 3 kaakosta luoteeseen. FIRE 4 leikkaa Pohjois-Suomen kallioperän pohjois-etelä -suunnassa. Linjoilta mitatusta seismisestä luotausaineistosta on voitu tehdä Suomen kallioperän syvärakennetta tarkentavia havaintoja.


title: David J. Thouless

text: David J. Thouless (s. 1934) on skotlantilainen fyysikko ja emeritusprofessori Washingtonin yliopistossa. Thouless jakoi Nobelin fysiikanpalkinnon F. Duncan M. Haldanen ja J. Michael Kosterlitzin kanssa vuonna 2016.


title: Duncan Haldane

text: F. Duncan M. Haldane (s. 1951) on englantilainen fyysikko ja professori Princetonin yliopistossa. Haldane jakoi Nobelin fysiikanpalkinnon J. Michael Kosterlitzin ja David J. Thoulessin kanssa vuonna 2016.


title: J. Michael Kosterlitz

text: J. Michael Kosterlitz (s. 1942) on skotlantilainen fyysikko ja professori Brownin yliopistossa. Kosterlitz sai Nobelin fysiikanpalkinnon Duncan Haldanen ja David J. Thoulessin kanssa vuonna 2016.


title: Osta pientä ihmistä

text: Osta pientä ihmistä on Jouko Turkan kirjoittama näytelmä. Näytelmä käsitteli nousuhuumassa elävää Nokia-Suomea. Tarinan keskiössä oli Nokian silloisen toimitusjohtajan Jorma Ollilan ja Sari Mällisen esittämän pullonkerääjänaisen kuvitteellinen romanssi.


title: Osta pientä ihmistä

text: Näytelmä oli tarkoitus esittää KOM-teatterissa. Näytelmän harjoitukset kuitenkin keskeytettiin vain vähän ennen ensi-iltaa. KOM-teatterin silloisen johtajan Pekka Milonoffin mukaan esitykset keskeytettiin vakavien taiteellisten erimielisyyksien vuoksi. Näytelmässä piti esiintyä Eero Aho, Tiina Lymi, Juho Milonoff, Sari Mällinen, Saara Pakkasvirta, Taisto Reimaluoto ja Pekka Valkeejärvi. Turkan mukaan teatteri tarjosi mahdollisuutta, että näyttelijät olisivat valmistelleet näytelmän loppuun ilman häntä, mutta tähän Turkka ei suostunut.


title: Osta pientä ihmistä

text: KOM-teatterin ensi-illan peruunnuttua näytelmän teksti luettiin ääneen monissa teattereissa ja Like Kustannus julkaisi näytelmän kirjana.


title: Osta pientä ihmistä

text: Virolainen Von Krahli -teatteri otti näytelmän omaan ohjelmistoonsa Connecting People -nimellä. Näytelmä aiheutti paljon keskustelua myös Virossa. Esitys nähtiin myös Suomessa, Helsingin juhlaviikoilla Q-teatterissa. Kaikki neljä esitystä myytiin loppuun. Suomessa näytelmä esitettiin viroksi ja tekstitettiin suomeksi.


title: Anna-Liisa Leino

text: Anna-Liisa Leino, o.s. "Hovi" (s. 1935), on suomalainen kasvatustieteilijä. Hän on ollut Helsingin yliopiston kasvatustieteen professori 1985–1999. Hänen tutkimuskohteitaan ovat vieraan kielen opetus ja oppimistyylit.


title: Marja-Leena Leinonen

text: Marja-Leena Leinonen (s. 1946) on suomalainen kielentutkija. Hän on ollut Tampereen yliopiston slaavilaisten kielten professori vuodesta 1985. Hänen tutkimuskohteitaan ovat nykyvenäjä ja Suomen venäläisten muistitieto.


title: Porin Ässien SM-liigakausi 2016–2017

text: Porin Ässien SM-liigakausi 2016–2017 oli jääkiekkoseura Porin Ässien 41. kausi jääkiekon SM-liigassa ja 49. kausi Suomen jääkiekon korkeimmalla sarjatasolla. Ässien edellinen kausi oli päättynyt runkosarjassa sijalle 12.


title: Porin Ässien SM-liigakausi 2016–2017

text: Ässät kohtasi pudotuspelien ensimmäisellä kierroksella kymmenenneksi sijoittuneen Tampereen Ilveksen. Ässät putosi jatkosta, kun Ilves vei voitot 1–2.


title: Porin Ässien SM-liigakausi 2016–2017

text:
Valmennus:
Huolto:


title: Pohja-Lankila

text: Pohja-Lankila on kylä Ruokolahden kunnassa Etelä-Karjalan maakunnassa. Kylä sijaitsee kunnan koillisosassa, ja matkaa Ruokolahden kuntakeskukseen Rasilaan on noin 25 kilometriä. Kylän läpi kulkee yhdystie 4063, josta on yhteys valtateille 6 ja 14. Pohja-Lankilassa asuu vakituisesti noin 160 asukasta ja kesäisin mökkiläiset moninkertaistavat kylän väkiluvun. Kylässä toimii muun muassa pieni baari-kahvila sekä kylätalo, joka on entinen koulurakennus. Pohja-Lankila valittiin Vuoden eteläkarjalaiseksi kyläksi 2004.


title: Martti Leistén

text: Martti Arthur Leistén (s. 27. elokuuta 1930 Helsinki) on suomalainen juristi. Hän on ollut Rovaniemen hovioikeuden presidentti vuodesta 1988.


title: Cheer Up

text: Cheer Up (2016) on dokumenttielokuva, joka kertoo rovaniemeläisestä nuorten cheerleaderjoukkueesta, joka ei pärjää kisoissa. Joukkueen teini-ikäiset tytöt tekevät kaikkensa täyttääkseen omat ja muiden odotukset, mutta elämä nyt ei vain aina mene putkeen. Patricialle, Ainolle ja Miialle itsensä, oman paikkansa sekä perheen merkityksen löytäminen on lopulta paljon tärkeämpää kuin yhdenkään kilpailun voitto.


title: Cheer Up

text: Elokuva sai ensi-iltansa keväällä 2016 Torontossa Hot Docs -elokuvafestivaaleilla. Suomen ensi-ilta oli Rakkautta ja Anarkiaa -elokuvafestivaaleilla 17.9.2016.


title: Cheer Up

text: Elokuvan on ohjannut kanadalainen Christy Garland ja tuottanut Liisa Juntunen. Elokuvan on tuottanut suomalainen tuotantoyhtiö napafilms oy yhteistyössä kanadalaisen Murmur Filmin kanssa.


title: Hella (yritys)

text: Hella KGaA Hueck & Co. on saksalainen ajoneuvovarusteiden valmistaja, joka tunnetaan erityisesti ajoneuvovalaisinten ja -heijastimien tekijänä. Hellalla on noin 33 700 työntekijää ja noin 90 tehdasta ympäri maailmaa, ja se on yksi Saksan sadasta suurimmasta yrityksestä. Vuonna 2012 Hella oli maailman 33. suurin autoteollisuuden komponenttitoimittaja.


title: Hella (yritys)

text: Suomessa Hella-konserni omistaa Salossa toimivan Hella Lighting Finland Oy:n. Se perustettiin Talmu-nimisenä vuonna 1955, ja vuonna 1983 se siirtyi saksalaisen Hellan omistukseen. Nykyisin se on merkittävä LED-tuotteita valmistava yritys Pohjoismaissa, joka toimittaa valaisintekniikkaa ajoneuvoteollisuuden lisäksi kiinteistöihin ja risteilyaluksiin. Hella valmisti ensimmäiset LED-valaisimensa vuonna 1992.


title: Hella (yritys)

text: Lokakuussa 2016 Hella ilmoitti lopettavansa 180 henkilöä työllistävän Salon-tehtaan vuoteen 2018 mennessä ja siirtävänsä tuotannon Romaniaan.


title: Kauko Leiviskä

text: Kauko Johannes Leiviskä (s. 21. lokakuuta 1950 Pyhäntä) on suomalainen tekniikantutkija. Hän on ollut Oulun yliopiston prosessitekniikan professori vuodesta 1990. Hän on tutkinut sellu- ja paperiteollisuuden prosessien mallintamista, simulointia ja automatisointia.


title: Kirsti Rein

text: Kirsti Sofia Gabriella Rein (24. elokuuta 1901 Helsinki – 12. syyskuuta 1994) oli suomalainen taidemaalari, joka käytti töissään pääasiassa öljyvärejä ja pastelliliituja. Hän erikoistui henkilö- ja maisemamaalauksien tekemiseen.


title: Kirsti Rein

text: Reinin vanhemmat olivat professori Gabriel Rein ja Elsa Rein omaa sukua Torckell. Kirsti Rein kirjoitti ylioppilaaksi Helsingin Suomalaisesta Yhteiskoulusta 1919 ja opiskeli taidetta Suomen Taideyhdistyksen piirustuskoulussa ja Helsingin yliopiston piirustussalissa 1919–1922. Lisäoppia hän hankki opintomatkoillaan Pariisiin 1927 ja 1930 ja Tukholmaan 1928. Pariisissa hänen opinahjojaan olivat Académie Colarossi, Académie Ranson ja Academie André Lhote ja Tukholmassa häntä opetti Henrik Blomberg.


title: Kirsti Rein

text: Kirsti Reinin teoksia oli ensi kerran esillä taidenäyttelyssä Helsingissä 1934. Suomalaisiin yhteisnäyttelyihin hänen teoksiaan hyväksyttiin Suomen Taiteilijaseuran näyttelyyn 1934, 1938 ja 1941. Suomen Taideyhdistyksen järjestämään ryhmänäyttelyyn Rein otti osaa 1934 ja Kuvataiteilijaseniorien ryhmänäyttelyyn 1976–1990 paitsi vuonna 1981. Hänen yksityisnäyttelynsä pidettiin Helsingissä vuosina 1929, 1933 ja 1954. Reinin teoksia on valittu monen yhteisön kokoelmaan. Tällaisia ovat Helsingin yliopisto, Turun yliopisto, Åbo Akademi, Sotakorkeakoulu, Kadettikoulu, Vaasan hovioikeus, Helsingin kaupunki, Kauniaisten kaupunki ja Kouluhallitus. Kirsti Rein oli Taidemaalariliiton ja Kuvataiteilijaseniorien jäsen.


title: Anna-Liisa Riikkala

text: Anna-Liisa Riikkala (oik. Ranta; 3. toukokuuta 1911 Turku – 1994) oli turkulainen taidemaalari, joka teki pääasiassa henkilö- ja maisemamaalauksia.


title: Anna-Liisa Riikkala

text: Riikkalan vanhemmat olivat valokuvaaja Frans Hjalmar Renvall ja Maria Josefina Jumppi. Hänen puolisonsa oli taidemaalari Viljo Ranta. Riikkala kävi kansakoulun ja kaksi luokkaa Turun suomalaista tyttökoulua. Sen jälkeen hän opiskeli Turun Taideyhdistyksen piirustuskoulussa 1926–1930.


title: Anna-Liisa Riikkala

text: Teoksiaan Riikkala sai ensi kerran näytteille Turussa 1930 ja osallistui myös suomalaisiin yhteisnäyttelyihin eli Nuorten näyttelyyn vuosina 1940 ja 1943. Ulkomailla järjestettyihin suomalaisen taiteen näyttelyihin hän otti osaa 1943 Saksassa pidettyyn naistaiteilijoiden näyttelyyn ja 1946 Ruotsin Göteborgssa esillä olleeseen Turun taiteilijoiden yhteisnäyttelyyn. Riikkala kuului turkulaisten taiteilijoiden muodostamaan Ryhmä 9:ään ja hän oli myös Turun taiteilijaseuran jäsen sekä seuran johtokunnan jäsen 1936–1944.


title: Lung Hsiang

text: Lung Hsiang () oli keisarillisen Kiinan laivaston Qing-dynastian aikainen Nanyangin laivaston tykkivene.


title: Lung Hsiang

text: G. Rendellin suunnittelema alus tilattiin Mitchell & Companylta. Sen köli laskettiin 21. syyskuuta 1875 Low Walkerin telakalla telakkanumerolla 327 ja alus laskettiin vesille 23. helmikuuta 1876 nimellä "Alpha". Sen koeajot alkoivat 8. kesäkuuta.


title: Lung Hsiang

text: Alus poistettiin alusluettelosta vuoden 1895 tienoilla.


title: Ismo Lindell

text: Ismo Veikko Ilmari Lindell (s. 23. marraskuuta 1939) on suomalainen tekniikantutkija. Hän on ollut Teknillisen korkeakoulun sähkötekniikan professori vuodesta 1989. Hänen tutkimuskohteensa on sähkömagneettista kenttäteoriaa. Vuodesta 1996 hän oli Suomen akatemian akatemiaprofessori.


title: Ismo Lindell

text: Lindellille myönnettiin vuonna 2010 Tiedonjulkistamisen valtionpalkinto teoksesta "Sähkön pitkä historia" (Otatieto-sarja, Gaudeamus). Perusteluissa lautakunta totesi, että se on


title: Azerbaidžan kesäolympialaisissa 2012

text: Azerbaidžan osallistui Lontoon kesäolympialaisiin vuonna 2012 53 urheilijan joukkueella, jotka osallistuivat 15 eri lajiin. Lipunkantajana avajaisissa toimi Elnur Mammadli ja päättäjäisissä Togrul Asgarov. Maa saavutti kisoissa 10 mitalia, joista kaksi oli kultaisia, kaksi hopeisia ja kuusi pronssisia.


title: Zero (Kypckin albumi)

text: Zero (ven. Зеро) on suomalaisen doom metal -yhtye Kypckin neljäs studioalbumi. Se julkaistiin 16. syyskuuta 2016 levymerkillä Ranka Kustannus. Albumi debytoi Suomen virallisen listan sijalla 20.


title: Zero (Kypckin albumi)

text: Albumilta julkaistiin singlenä cover-versio t.A.T.u.:n vuonna 2005 levyttämästä kappaleesta ”All About Us”, ja siitä julkaistiin myös musiikkivideo. Toinen musiikkivideo julkaistiin kappaleesta ”Ya svoboden”.


title: Zero (Kypckin albumi)

text: Albumi sai positiivisen vastaanoton. Kaaoszinen Sirpa Pelli piti albumia erinomaisena, ja kehui erityisesti yhtyeen kiinnostusta historiaan, kieleen ja kulttuuriin sekä mustaan huumoriin. Imperiumin Tuomio Harju arvioi albumin yhtyeen sen astisista harkituimmaksi kokonaisuudeksi sekä yhdeksi parhaimmista vuonna 2016 julkaistuista levyistä. V2.fi-sivuston Jesse Kärkkäinen totesi albumin olevan yhtyeen tähän mennessä monipuolisin julkaisu, jonka karu kauneus sykähdyttää. Hän nimesi levyn yhdeksi vuoden vaikuttavimmista kokonaisuuksista.


title: Petr Buzek

text: Petr Buzek (s. 26. huhtikuuta 1977 Jihlava, Tšekkoslovakia) on tšekkiläinen entinen jääkiekkopuolustaja ja maailmanmestari. Hän pelasi urallaan NHL:ssä yhteensä 157 runkosarjaottelua tehopistein 9+22=31 ja keräten 94 jäähyminuuttia. Hänen uraansa varjosti kuitenkin vuonna 1995 sattunut auto-onnettomuus ja muut lukuisat loukkaantumiset. Buzek lopetti pelaajauransa vain 28-vuotiaana kauteen 2005–2006. Hän pelasi myös ssa vuonna 2000. Buzek kuului myös Tšekin vuoden 2000 maailmanmestarijoukkueeseen.


title: Petr Buzek

text: Jatkoaika.com -sivuston toimittaja Henri Karjalainen kuvaili Buzekia syksyllä 2001 kirjoittamassaan artikkelissa härkämäisen vahvaksi puolustajaksi, joka ei arkaile käyttää voimaa siivotessaan maalinedustaa. Hän mainitsi Buzekin tämän lisäksi myös hyväksi puolustajaksi kiekollisessa pelissä.


title: Petr Buzek

text: Buzek on HC Dukla Jihlavan kasvatti. Hän debytoi seuran Extraliga-joukkueessa vain 16-vuotiaana kaudella 1993–1994, jolloin Buzek pelasi siellä kolme ottelua ilman tehopisteitä. Kaudella 1994–1995 hän teki siellä 43 runkosarja- ja kahdessa karsintasarjan ottelussa tehot 2+5=7. 3. kesäkuuta 1995 Buzek joutui auto-onnettomuuteen Buzek joutui auto-onnettomuuteen, kuten hän oli ajamassa yöllä kotiinsa toisen matkustajan kanssa. Buzek väsyi ajaessaan ja törmäsi puuhun. Hänen kaverinsa selvisi nenämurtumalla, mutta Buzekin vammat oli vakavammat; molempien jalkojen, oikean ranteen ja poskiluun murtuma, polvilumpion pirstaloituminen, kallonmurtuma sekä aivotärähdys. Buzekin mukaan autossa ei ollut turvavöitä, eikä turvatyynyjä. Lääkärit antoivat hänelle tuomioksi loppuelämän pyörätuolissa, mutta Buzek uskoi kuitenkin pelaavansa vielä jääkiekkoa.


title: Petr Buzek

text: Buzekin odotettiin parhaimmillaan tulevan varatuksi kymmenen ensimmäisen joukossa , mutta moni seura kuitenkin sivuutti hänet auto-onnettomuuden vuoksi. Dallas Stars päätti kuitenkin ottaa riskin ja varasi Buzekin kolmannella kierroksella 63. pelaajana . Samana kesänä hänet varasi myös WHL-joukkue Prince George Cougars 25. pelaajana . Starsilla riitti uskoa Buzekin kuntoutumiseen, jonka seura kustansi. Toisin kuin lääkärit alun perin ennustivat, hän luisteli ensimmäisen kerran kahdeksan kuukauden kuluttua onnettomuudesta. Buzek oli luonnollisesti kauden 1995–1996 pelaamatta.


title: Petr Buzek

text: Kaudeksi 1996–1997 Buzek siirtyi Dallas Starsin organisaatioon. Hän pelasi koko kauden IHL-joukkue Michigan K-Wingsissa, jossa tulokaskausi toi 67 runkosarjaottelussa tehot 4+6=10. Kaudella 1997–1998 Buzek oli joukkueen eniten maaleja tehnyt puolustaja kymmenellä osumallaan. Tehopisteitä runkosarjassa syntyi kaikkiaan 25. Pudotuspeleissä hän voitti K-Wingsin sisäisen tehotilaston lukemalla +3. Buzek debytoi kauden aikana myös Starsin NHL-joukkueessa, jossa hän pelasi kaksi runkosarjaottelua. Buzek teki NHL-debyyttinsä 12. maaliskuuta 1998 vieraissa Phoenix Coyotesia vastaan. Hän keräsi ottelusta teholukeman +1. Myös kaudella 1998–1999 Buzek pelasi kaksi NHL-ottelua.


title: Petr Buzek

text: Jäätyään vapaaksi agentiksi Starsista Atlanta Thrashers varasi Buzekin neljäntenä pelaajana omassa kesällä 1999. Kausi 1999–2000 oli hänen varsinainen tulokaskautensa NHL:ssä ja Buzek teki 63 runkosarjaottelussa tehot 4+15=19. Hän teki NHL-uransa avausmaalin runkosarjan toisella kierroksella 7. lokakuuta 1999 Detroit Red Wingsia vastaan. Buzek pelasi kauden aikana myös ssa. Kausi 2000–2001 hänellä päättyi vain viiden ottelun jälkeen niskavamman vuoksi. Syyskaudella 2001–2002 Buzek kärsi nivusvammasta. Kesken vierasottelukiertueen, marraskuussa 2001, Thrashers lähetti hänet kotiin, sillä Buzekin neuvottelut uudesta sopimuksesta kariutuivat liian suureen palkkapyyntöön. Hänen agenttinsa pyysi seuraa kauppaamaan Buzekin muualle. Joulukuussa Thrashers kauppasi hänet Calgary Flamesiin vaihdossa Jeff Cowaniin ja Kurtis Fosterin pelaajaoikeuksiin.


title: Petr Buzek

text: Kaudella 2002–2003 Buzek pelasi loukkaantumisen vuoksi vain 44 ottelua. Lokakuussa 2003 Flames lainasi hänet kotimaahansa HC Sparta Prahaan, mutta Buzekin loukkaantumiset kuitenkin jatkuivat ja hän pelasi aivotärähdyksen vuoksi kauden 2003–2004 aikana vain viisi ottelua. Kaudeksi 2004–2005 Buzek palasi kasvattajaseuraansa HC Dukla Jihlavaan, mutta hän siirtyi loppukaudella kuitenkin HC Litvínovin riveihin. Kaudeksi 2005–2006 Buzek siirtyi Slovakian Extraligan HC Slovan Bratislavaan, kunnes hän päätti lopettaa uransa henkilökohtaisiin syihin vedoten lokakuussa 2005. Joulukuussa Buzek siirtyi kuitenkin jatkamaan jääkiekkoilua loppukaudeksi vielä Tšekin neljänneksi korkeimmalle sarjatasolle HC Benešovin joukkueeseen.


title: Petr Buzek

text: Buzek edusti Tšekkiä MM-kilpailuissa vuonna 2000, jolloin hän voitti maailmanmestaruuden. Yhteensä Buzek pelasi 14 A-maaottelua tehopistein 1+3=4.


title: Petr Buzek

text: Buzek pelasi myös alle 20-vuotiaiden MM-kilpailuissa vuonna 1995 sekä alle 18-vuotiaiden EM-kilpailuissa vuosina 1994 ja 1995, joista ensimmäinen turnaus päättyi pronssiin. Hänet valittiin jälkimmäisen turnauksen tähdistökentälliseen.


title: Petr Buzek

text: Buzek toimi kaudella 2007–2008 HC Dukla Jihlavan A-nuorten apuvalmentajana Extraliga juniorůssa.


title: Sähkönjohtavuus (limnologia)

text: Sähkönjohtavuus on vesistöjen tutkimuksessa yksi luonnonveden ominaisuutta ilmaiseva suure, jolla pyritään selvittämään vesistöön liuenneiden mineraalien eli suolojen aiheuttamaa sähkönjohtavuutta. Sähkönjohtavuudesta voidaan epäsuorasti päätellä suolojen yhteispitoisuus vedessä ja suuri veden sähkönjohtavuusarvo merkitsee korkeaa veden suolapitoisuutta.


title: Sähkönjohtavuus (limnologia)

text:
Sähkönjohtavuus, jonka SI-tunnus on σ tai γ, on resistiivisyyden ρ käänteisluku. Silloin sähkönjohtavuuden yksikkö on
eli "siemensiä metriä kohti", missä siemens formula_2 on ohmin formula_3 käänteisluku. Veden sähkönjohtavuus on niin pientä, että sen arvot ilmoitetaan yleensä millisiemensinä metriltä eli mS/m. Aikaisemmin se ilmoitettiin mikrosiemensinä senttimetriltä eli µS/cm. Nämä vastaavat toisiaan 1 mS/m = 10 µS/cm.


title: Sähkönjohtavuus (limnologia)

text: Sähkönjohtavuuden laajan asteikon takia tulee ensin määrittää näytteen sähkönjohtavuuden kertaluokka. Sen mukaan valitaan mittalaitteiston elektrodit ja astiat (astiavakio). Mittarin puhdistuksen ja kalibroinnin jälkeen voidaan suodatettu ja mahdollisesti hallitusti laimennettu liuos asettaa mittalaitteeseen. Koska sähkönjohtavuus riippuu veden lämpötilasta, tempperoidaan se 25 °C lämpöiseksi. Elektrodit huuhdellaan kahdesti puhdistetulla vedellä ja kahdesti näytteellä. Sitten suoritetaan mittaus. Mikäli lämpötilaa ei voida säätää, tulee suorittaa tulosten muunto lämpötilan mukaisella korjauskertoimella.


title: Sähkönjohtavuus (limnologia)

text: Suomalaiset sisäjärvet ovat vähäsuolaisia, koska kova kallioperä on heikosti rapautuvaa. Sen vuoksi veden sähkönjohtavuus vaihtelee suppealla alueella 5–10 mS/m. Suomalaiset jokivedet johtavat sähköä 10–20 mS/m, mutta jos joet virtaavat viljeltyjen alueiden läpi, kohoaa sähkönjohtavuus arvoon 15–20 mS/m. Itämerellä Suomen rannikon tuntumassa sähkönjohtavuus on jo moninkertainen 1000–1200 mS/m eli 1,0–1,2 S/m. Itämeren suolapitoisuus on pääasiallinen syy suureen sähkönjohtavuuden eroon makeaan veteen verrattuna. Atlantilla, missä on merisuolaa 35 grammaa litrassa, on sähkönjohtavuus 4800 mS/m eli 4,8 S/m.


title: Sähkönjohtavuus (limnologia)

text: Erittäin puhdistetun veden, jollainen on esimerkiksi ionivaihdettu vesi, sähkönjohtavuus on 5,50·10 mS/m = 0,00550 μS/m eli 0,00000550 mS/m. Hyvälaatuinen juomavesi sisältää yleensä vain vähän suoloja ja epäpuhtauksia. Sen sähkönjohtavuus on tavallisesti 0,0005–0,05 mS/m. Uima-altaan vesi puskuroidaan hieman emäksiseksi ja siihen lisätään klooria. Nämä toimenpiteet nostavat suolojen määrää ja lisäävät veden sähkönjohtavuuden 0,25–0,30 mS/m. Yhteiskunnan jätevesiin jää suoloja luonnonvesiä selvästi enemmän. Tämä havaitaan sähkönjohtavuuden kohoamisena ja sen tavallisia arvoja ovat 50–100 mS/m.


title: Sähkönjohtavuus (limnologia)

text: Järvien ja lampien veden sähkönjohtavuutta lisäävät lähinnä katioinien natriumin, kaliumin, kalsiumin ja magnesiumin sekä anionien kloridien ja sulfaattien pitoisuudet. Suomalaisten järvien alusvesien sähkönjohtavuus kohoaa hieman talvella, koska happipitoisuuden pienetyessä alkavat pohjaan laskeutuneet ravinteet liueta takaisin veteen ja kohottavat siten alusveden suolapitoisuutta. Sähkönjohtavuus kasvaa pääsääntöisesti liikuttaessa pinnalta järven pohjaan päin. Tämä johtuu orgaanisten ainesten hajoamisessa vapautuneista suoloista.


title: Sähkönjohtavuus (limnologia)

text: Pitkällä aikavälillä vesiemme sähkönjohtavuus on kohonnut kulttuurivaikutusten lisääntyessä. Kulttuurivaikutuksiin voidaan lukea sade- eli hulevesien johtaminen vesistöihin, peltojen väkilannoittaminen, maanteiden suolaus ja puhdistettujenkin jätevesien määrän kasvaminen. Sähkönjohtavuuden kasvu on kuitenkin pysähtynyt 1990-luvulla.


title: Sähkönjohtavuus (limnologia)

text: Koska jätevedet johtavat sähköä luonnonvesiä paremmin, voidaan jätevesien kulkeutumista vesistöissä tarkkailla seuraamalla sähkönjohtavuuden kasvua tai vähenemistä. Esimerkiksi Tampereen kaupungin jätevedet kertyvät joka talvi Lehtisaaren syvänteeseen, koska järvessä on selvä lämpötilakerrostuminen ja alusveteen kertynyt aines vaihtuu vasta kevään täyskierrossa. Samaa periaatetta, vaikkakin sähkönjohtavuudeltaan päinvastainen ilmiö, on jokivesien seuraaminen merellä. Jokiveden sähkönjohtavuus on alempi kuin merivedellä, joten jokiveden sekoittumista voi seurata merellä kilometrien päähän. Siellä jokiveden ja meriveden välinen ero on niin suuri, että ero vesityyppien välillä selviää sähkönjohtavuudella helposti.


title: Bodil Lindfors

text: Bodil Juanita Lindfors (s. 1951) on suomalainen ruotsin kielellä kirjoittava kirjailija ja psykoterapeutti, koulutukseltaan filosofian tohtori. Hän on saanut kirjallisuuden valtionpalkinnon vuonna 1979 teoksesta "Anteckningar från ett hus vid floden".


title: Bodil Lindfors

text: Lindfors on opettanut psykologiaa Åbo Akademissa. Hänellä on ollut vuodesta 1990 oma psykoterapeutin vastaanotto.


title: Bodil Lindfors

text: Lindforsin tuotannosta on sanottu, että siinä on itämaisia vaikutteita, ja hän suosii surrealistisia aistimusvoimaisia kielikuvia.


title: Bodil Lindfors

text: Lindforsin runosuomennoksia on antologiassa "Talvi on hiljaisuutta ja rauhaa".


title: Mimosoideae

text: "Mimosoideae" on hernekasvien ("Fabaceae") heimoon kuuluva alaheimo. Se sisältää hernekasveihin sisällytetyn "tuntopuukasvien" ("Mimosaceae") heimon sukuja.


title: Mimosoideae

text: Alaheimoon kuuluu noin 80 sukua ja yli 3000 lajia, joista noin puolet on mimosia ja akaasioita laajana ryhmänä. Kasvit ovat useimmiten puuvartisia ja niitä esiintyy trooppisilla alueilla. Viileiltä ilmastoalueilta alaheimon kasvit puuttuvat.


title: Kaitajärvi (Lempäälä)

text: Kaitajärvi on Pirkanmaalla Lempäälässä erämaassa sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Kaitajärvi on osa Sikojoen valuma-aluetta.


title: Kaitajärvi (Lempäälä)

text: Järvi on 550 metriä pitkä, 150 metriä leveä ja sen pinta-ala on 5,0 hehtaaria. Se sijaitsee Lempäälän pohjoisosissa olevan korkean Multivuoren pohjoispuolella. Järvi sijaitsee siellä soistuneella alanteella, joka on kevyesti ojitettu. Järveen on johdettu seitsemän suo-ojaa, joista yksi tuo koillispäähän kuusi metriä korkeammalla olevan Matojärven laskuvedet. Järven lounaispäästä lähtee Kaitajärvenoja, joka on sen 1,4 kilometriä pitkä laskuoja ja joka laskee Ylinenjärveen. Järvien vedenpinnoilla on 24 metriä korkeuseroa. Järven rantaviivan pituus on 1,2 kilometriä. Järvi on muuten autio, mutta se on Birgitan polulla ja sen kaakkoisrannalla on kaminalla lämmitettävä kota. Sinne johtaa myös polut läheisiltä metsäautoteiltä, joille pääsee Pirkkalan Keskisenkylältä tai Lempäälän Asemakylältä.


title: Kaitajärvi (Lempäälä)

text: Järvi on ollut varsin pitkään koskemattomana erämaajärvenä. Vuoden 1975 peruskartassa näkyvät suo-oja ovat ensimmäiset yritykset parantaa metsänkasvua järven ympäristössä.


title: Mäkimaitteet

text: Mäkimaitteet ("Dorycnium") on suku hernekasvien heimossa. Siihen kuuluu 12 lajia.


title: Bifurkaatio

text: Bifurkaatio voi tarkoittaa seuraavia:


title: Masmalot

text: Masmalot ("Anthyllis") on suku hernekasvien heimossa. Siihen kuuluu 35 lajia.


title: Masmalot

text: Pohjoismaissa esiintyy yksi suvun laji, hyvin monirotuinen masmalo eli euroopanmasmalo. Lajista erotetaan Pohjoismaissa seitsemän ja Suomessa neljä eri alalajia.


title: Nivelvirnat

text: Nivelvirnat ("Coronilla") on suku hernekasvien heimossa. Siihen kuuluu kymmenen lajia.Suomessa kasvaa hyvin harvinaisena satunnaistulokkaana etelämpää Euroopasta levinnyttä keltanivelvirnaa. Se on yksivuotinen, matalakasvuinen, keltakukkainen ruohokasvi, jonka palot ovat suvulle tyypillisesti kuroutuneet ja kypsänä katkeilevat. Sukuun aiemmin luettu kirjokärsäpalko eli kirjonivelvirna ("Securigera varia" syn. "Coronilla varia") on siirretty kärsäpalkojen sukuun.


title: Kahviherneet

text: Kahviherneet ("Cicer") on suku hernekasvien heimossa. Siihen 44 kuuluu lajia.Kikkahvihernettä ja kanariankahvihernettä viljellään ravintokasvina. Kikkahviherne on Länsi-Aasiasta kotoisin oleva yksivuotinen, pystykasvuinen, karvainen ruohokasvi, jonka palko on yksi- tai kaksisiemeninen.


title: Kanneluuri

text: Kanneluuri tai kanneli (latinan "canna", ruoko) on pystyuurre etenkin antiikin pilarin ja pylvään varressa. Kanneluureja käytettiin pylväänvarsissa korostamaan rakennuksen pystylinjoja. Kanneluureja oli satunnaisesti pylväissä jo mykeneläisellä ajalla, mutta ne yleistyivät vasta myöhemmin, ja kolmessa tärkeimmässä pylväsjärjestelmässä onkin uurretut pylväät. Doorilaisessa pylväässä oli 16–20 matalaa uurretta, joita erottivat toisistaan terävät kulmat. Joonialaisessa pylväässä kanneluureja oli 20–24. Ne olivat kapeampia ja syvempiä kuin doorilaisessa pylväässä, ja niitä erotti toisistaan pieni tasapinta.


title: Kolmioat

text: Kolmioat ("Gleditsia") (→ kolmi-oat: suvun tyyppilajin "G." "tri"-"acanthos" mukaan) on suku hernekasvien heimossa. Siihen kuuluu 15 lajia.


title: Zoetis

text: Zoetis on yhdysvaltalainen lääketeollisuuden yritys, joka on keskittynyt yksinomaan eläinten lääkkeisiin. Zoetis on maailman suurin eläinlääkkeiden valmistaja. Zoetiksen historia on Pfizer-yrityksen eläinlääkeyksikössä, josta tehtiin itsenäinen pörssiyhtiö.


title: Seasick Steve

text: Seasick Steve, oikea nimi: Steven Gene Wold, ent. sukunimi Leach, on yhdysvaltalainen blueslaulaja.


title: Seasick Steve

text: Seasick Steve on kertonut taustastaan tarinaa että hän on elänyt kiertolaisena ja ollut katusoittajana Pariisissa. Matthew Wright paljastaa kuitenkin kirjoittamassaan elämäkerrassa "Ramblin' Man", että Seasick Steve on rakennettu hahmo ja että Wold on ilmoittamaansa kymmenen vuotta nuorempi ammattimuusikko, joka 1970-luvulla soitti intialaisvaikutteisessa Shanti-yhtyeessä ja diskosoulyhtyeessä Crystal Grass. Vuonna 1985 hän tuotti silloin jo Wold-nimisenä Modest Mousen ensimmäisen albumin. 2000-luvun vaihteessa hän siirtyi Norjaan ja työskenteli tuottajana. Sen jälkeen hän omaksui köyhän kulkurin Seasick Steven roolin. Esimerkiksi Soundissa Ville Pirinen sanoi että hän on "sataprosenttisen kulkuriuskottava blueskäppänä".


title: Seasick Steve

text: Seasick Steve esiintyi vuonna 2009 Provinssirockissa.


title: Battle Born

text: Battle Born on yhdysvaltalaisen rockyhtye The Killersin neljäs studioalbumi, joka julkaistiin 17. syyskuuta 2012.


title: Battle Born

text: Albumilta julkaistiin kolme singleä, "Runaways", Miss Atomic Bomb" ja "Here with Me".


title: Battle Born

text: "Battle Born" sai kriitikoilta vastaanoton. Albumi nousi Yhdysvalloissa Billboard 200 -listan sijalle 3.


title: USS Guam (PG-43)

text: USS Guam (runkonumero PG-43) oli Yhdysvaltain laivaston Kiinan asemalla palvelut tykkivene.


title: USS Guam (PG-43)

text: Alus tilattiin yhtenä kuudesta tykkiveneestä Kiangnan Dock and Engineering Worksiltä Shanghaista korvaamaan Jangtsella partioineet alukset. Se laskettiin vesille 28. toukokuuta 1927 kumminaan neiti Louise Frances Bruce ja alus otettiin palvelukseen 28. joulukuuta komentajakapteeni S. G. Moore.


title: USS Guam (PG-43)

text: Alus partioi ensimmäisen palvelusvuotensa Jangtsella, kunnes se siirrettiin partioimaan Etelä-Kiinan alueelle partioimaan aluevesiä. Alus luokiteltiin uudelleen, jolloin sen runkonumeroksi tuli 15. kesäkuuta 1928 PR-3. Seuraavana vuonna se palasi Jangtselle.


title: USS Guam (PG-43)

text: Alus lähti 4. heinäkuuta 1930 Yochowiin ja Chengliniin taatakseen lähetystyöntekijöiden ja muiden ulkomaalaisten turvallisuuden kommunistien hallinnassa olevalla alueella. Lähellä Yochowia alus joutui kiväärituleen, mihin se vastasi konekivääri ja tykkitulella. Alus ohitti kaupungin kolmesti, jolloin yksi sen miehistöstä sai surmansa. Alus evakuoi joulukuussa 1937 Yhdysvaltain kansalaisia Wuhusta Hankowiin japanilaisten edetessä kohti kaupunkia. Seuraavana vuonna alus oli asemapaikassaan suojaten Standard Vacuum Oilin tehdasta Hankowissa sekä alueella olevia Yhdysvaltain kansalaisia kiinalaisten ja japanilaisten taistellessa alueen hallinnasta.


title: USS Guam (PG-43)

text: Vuodesta 1939 lähtien keisarillisen Japanin laivaston alukset saattoivat alusta kaikilla purjehduksilla. Tammikuussa 1941 alus nimettiin "USS Wakeksi", kun sen nimi otettiin valmistuvalle taisteluristeilijälle. Alus sai määräyksen 25. marraskuuta 1941 siirtyä Hankowin laivastotukikohtaan siirtääkseen 80 tonnia siviilien omaisuutta Shanghaihin. Aluksen saavuttaessa 30. marraskuuta Kiinan rannikon japanilaisten saattamana aluksen miehistö siirtyi "USS Luzonille" ja "USS Oahulle", jotka lähtivät Manilaan.


title: USS Guam (PG-43)

text: "USS Wakelle" jäi ainoastaan shanghailainen luotsi ja kymmenen reserviläistä, jotka toimivat radiolinkkinä maissa oleville suurlähetystön henkilöstölle ja heitä suojaaville merijalkaväensotilaille. Japanilaisten hyökättyä Pearl Harboriin viikkoa myöhemmin joutui Shanghai kokonaisuudessaan japanilaisille. Reserviläisten epäonnistuttua aluksensa upottamisessa he joutuivat antautumaan 8. joulukuuta 1941 aluksineen japanilaisille.


title: USS Guam (PG-43)

text: Alus liitettiin 25. joulukuuta keisarillisen Japanin laivastoon tykkiveneenä nimellä "Tatara". Se poistettiin alusluettelosta 30. syyskuuta 1945 ja alus luovutettiin 1946 Kiinalle, joka nimesi sen "Tai Yuaniksi". Kommunistit valtasivat aluksen vuonna 1949.


title: Talvipäivä (maalaus)

text: Talvipäivä on Pekka Halosen öljyvärimaalaus vuodelta 1895. Maalaus esittää lumista rinnettä loikkivaa valkoista jänistä. Jänis on maalauksessa kuvattu sammakkoperspektiivistä, minkä takia siitä erottuvat lähinnä takapää ja ponnistavat takajalat.


title: Talvipäivä (maalaus)

text: Talviturkissa olevan jäniksen esittäminen oli tuon ajan suomalaisessa maalaustaiteessa harvinaista ja Halosen aihevalintaa onkin pidetty melko erikoisena.


title: Talvipäivä (maalaus)

text: Maalauksen mitat ovat 38 × 55 senttimetriä. Se kuuluu nykyisin yksityiseen kokoelmaan.


title: USS Luzon (PG-47)

text: USS Luzon (runkonumero PG-47) oli Yhdysvaltain laivaston Kiinan asemalla palvellut tykkivene.


title: USS Luzon (PG-47)

text: Alus tilattiin yhtenä kuudesta tykkiveneestä Kiangnan Dock and Engineering Worksiltä Shanghaista korvaamaan Jangtsella partioineet alukset. Sen köli laskettiin 20. marraskuuta 1926 ja alus laskettiin vesille 12. syyskuuta 1927 kumminaan komentaja Andrew F. Carterin tytär neiti Mary C. Carter. Alus otettiin palvelukseen 1. kesäkuuta 1928.


title: USS Luzon (PG-47)

text: Alus sijoitettiin palvelukseen otettaessa Jangtsella partioivien alusten lippulaivaksi. Se luokiteltiin 15. kesäkuuta 1928 uudelleen yhdessä kahdeksan muun Jangtselle sijoitetun aluksen kanssa, jolloin sen runkonumeroksi tuli PR-7. Elokuussa 1937 japanilaisten hyökätessä Shanghaihin alus evakuoi Yhdysvaltain lähetystön Chongqingiin.


title: USS Luzon (PG-47)

text: Joulukuussa 1938 alus vapautti risteilijä "USS Augustan" Shanghain vartioaluksen tehtävästä. Alus oli Shanghaissa lukuun ottamatta lyhyitä käyntejä Nankingissa, Wuhussa ja muissa Jangtsen satamissa aina 29. marraskuuta 1941 saakka, jolloin alus lähti Filippiineille.


title: USS Luzon (PG-47)

text: Alus saapui Manilaan 30. joulukuuta aloittaen partioinnin Filippiineillä. Se tuki Bataanin ja Corregidorin puolustusta japanilaisten hyökättyä alueelle. Corrgidorin ja Manilanlahden linnakkeiden antauduttua aluksen miehistö upotti aluksensa 6. toukokuuta 1942 Manilanlahteen. Se poistettiin alusluettelosta 8. toukokuuta.


title: USS Luzon (PG-47)

text: Japanilaiset nostivat hylyn ja se liitettiin keisarillisen Japanin laivastoon nimellä "Karatsu". Yhdysvaltain laivaston sukellusvene "USS Narwhal" upotti aluksen 3. maaliskuuta 1944.


title: Moroksidiini

text: Moroksidiini (CHNO) on heterosyklisiin biguanidijohdannaisiin kuuluva orgaaninen yhdiste. Yhdistettä on tutkittu käytettäväksi lääketieteessä virustautien hoitoon.


title: Moroksidiini

text: Moroksidiini patentoitiin virustautien hoitoon ensimmäisen kerran vuonna 1957. Yhdisteen vaikutusmekanismista ei ole täyttä varmuutta, mutta se voi vaikuttaa viruksen ja isäntäsolun välisiin vuorovaikutuksiin. Moroksidiinin on raportoitu olevan tehokas monia DNA- ja RNA-viruksia, muun muassa influenssaa, tuhkarokkoa ja sikotautia vastaan. Myös moroksidiinin käyttöä diabeteksen hoidossa on tutkittu ja sille myönnetty patentti. Moroksidiini imeytyy hyvin ruuansulatuskanavasta, sille ei ole raportoitu merkittäviä vaikeita haittavaikutuksia, eikä sen ole osoitettu olevan myrkyllinen.


title: Moroksidiini

text: Moroksidiinia valmistetaan morfoliinin ja disyandiamidin välisellä reaktiolla.


title: Rooman ja Kiinan väliset yhteydet

text: Rooman valtakunnan ja Kiinan väliset yhteydet olivat pääasiassa epäsuoria koko sen ajan, jonka Rooman valtakunta ja sen seuraajavaltio Bysantti eli Itä-Rooma olivat olemassa. Rooma ja Han-dynastian Kiina sijaitsivat Euraasian mantereen vastakkaisilla laidoilla, mutta niiden rajat lähestyivät toisiaan sitä mukaa, kun Rooma valloitti yhä laajempia alueita Lähi-idästä ja Kiina laajensi alueitaan Keski-Aasiassa. Niiden välisellä alueella oli kuitenkin voimakkaita valtakuntia kuten Parthia ja Kušana-valtakunta, jotka pitivät Rooman ja Kiinan pysyvästi siinä määrin erillään toisistaan, että roomalaisilla ja kiinalaisilla oli vain niukasti tietoa toisistaan.


title: Rooman ja Kiinan väliset yhteydet

text: Vain harvoista suorista yhteyksistä on säilynyt tietoa. Vuonna 97 Han-kiinalainen kenraali Ban Chao yritti lähettää lähettiläänsä Gan Yingin Roomaan, mutta Parthian viranomaiset saivat Ganin luopumaan yrityksistään jatkaa matkaansa Persianlahden länsipuolelle. Vanhat kiinalaiset historioitsijat kertovat muutamista tapauksista, joiden on väitetty olleen roomalaisten lähetystöjen käyntejä Kiinassa. Varhaisin, josta on säilynyt maininta, on todennäköisesti joko Rooman keisari Antoninus Piuksen tai hänen ottopoikansa Marcus Aureliuksen lähetystö, joka saapui Kiinaan vuonna 166. Toisten on mainittu saapuneen vuosina 226 ja 284, minkä jälkeen ensimmäinen Bysantin lähetystö saapui pitkän tauon jälkeen vuonna 643.


title: Rooman ja Kiinan väliset yhteydet

text: Rooma ja Kiina kävivät epäsuorasti kauppaa keskenään useiden välikäsien kautta. Maateitse Silkkitietä pitkin sekä meritse kuljetettiin kiinalaista silkkiä, roomalaista lasia ja korkealuokkaisia vaatteita. Roomalaisia rahoja ajanlaskumme ensimmäiseltä vuosisadalta alkaen on löydetty Kiinasta samoin kuin Maximianuksen raha, ja Vietnamista on löydetty Maximianuksen aikainen raha sekä Antoninus Piuksen ja Marcus Aureliuksen aikaisia mitaleja samalta alueelta, jossa roomalaiset kiinalaisten lähteiden mukaan ensin nousivat maihin. Roomalaisia lasi- ja hopeaesineitä on löydetty Kiinan Han-dynastian aikaisilta arkeologisilta löytöpaikoilta. Japanistakin on löydetty roomalaisia rahoja ja lasiesineitä.


title: Rooman ja Kiinan väliset yhteydet

text: Antiikin lähteissä esiintyviä mainintoja Kiinasta on usein vaikea tunnistaa, koska latinalaisen maantieteellisen termin "Seres" merkitys vaihteli ja sillä saatettiin tarkoittaa useita Aasian kansoja Intiasta Keski-Aasian kautta Kiinaan ulottuvalla alueella. Kiinalaisissa aikakirjoissa Rooman valtakunta tuli tunnetuksi nimellä "Daqin" eli ”Suuri Qin”, sillä ilmeisesti sitä pidettiin jonkinlaisena Kiinan vastineena maailman toisella laidalla. Edwin G. Pulleyblankin mukaan on korostettava sitä, että kiinalaisten käsitys Daqinista sekaantui heidän vanhoihin myytteihinsä kaukaisesta lännestä. Kiinalaisissa lähteissä Daqin kuitenkin yhdistetään myös "Fuliniin" (拂菻), jonka tutkijat kuten Friedrich Hirth ovat selittäneet tarkoittavan Bysantin valtakuntaa. Kiinalaisissa lähteissä kuvataan useita Fulinin lähetystöjä, jotka saapuivat Kiinaan Tang-dynastian aikana, ja niissä mainitaan myös Muawija I:n vuosina 674–678 suorittama Konstantinopolin piiritys.


title: Rooman ja Kiinan väliset yhteydet

text: Roomalaisaikaiset maantieteilijät kuten Ptolemaios tunsivat kutakuinkin Intian valtameren itärannikkoaan myöten ja sen lähellä olevat alueet kuten Malakan niemimaan ja sen toiselta puoleltakin Siaminlahden ja Etelä-Kiinan meren. Ptolemaioksen Cattigara oli todennököisimmin Óc Eo Vietnamissa, josta on löydetty Antoninusten aikaisia roomalaisia esineitä. Muinaiset kiinalaiset maantieteilijät tunsivat yleisesti ottaen Keski-Aasian ja Rooman itäiset provinssit. Bysanttilainen historioitsija Theofylaktos Simokattes kirjoitti 600-luvulla Sui-dynastian samaan aikaan suorittamasta Pohjois-ja Etelä-Kiinan yhdistämisestä, jota hän piti kahden eri valtakunnan välisenä sotana. Tämä kuvastaa Sui Wendin (noin 581–604) suorittamaa Chen-valtakunnan valtausta yhtä hyvin kuin nimet "Kathay" ja "Manzi", joita eurooppalaiset käyttivät Pohjois- ja Etelä-Kiinasta eteläisen Song-dynastian ja mongolien Yuan-dynastian aikana.